url: =Sengam ii Gamthu Tangthu Tomkim(The brief political history of China). Agelh - Bob Tuangpi - Laibu Saal\nHome > Thuluui/Articles > Sengam ii Gamthu Tangthu Tomkim(The brief political history of China). Agelh - Bob Tuangpi\nSengam ii Gamthu Tangthu Tomkim(The brief political history of China). Agelh - Bob Tuangpi\nSengam ii Gamthu Tangthu Tomkim(The brief political history of China).\nTuma kum(5ooo) lai pek panin Sengam na om khinzo hi. Amin tuamtuamin khang tangthu ah athahat zawzaw kumpite in na uk uh hi. Kumpi khang nunung penpen Qing dynasty(1644-1911) ciang dong kumpi khang tampitak na maang ngei uh hi. Zhou dynasty zong (1046-256 BC)na maang ngei uh hi. Zhou dynasty(Zhou kumpi khanhun) zong hunpi(3) bang na om ngei hi. Nisuahna Zhou kumpi khanhun(770-256 BC) leh nitumna Zhou kumpi khanhun(1046-771 BC) bang na om ngei hi. Khuasung lampi min tuamtuam zong Zhou cih kammal akihel na tam simtham hi. Hih lai mun ah ei Zomite tawh kisai Zhou kumpi suan leh khak hihang cih ngaihsutna khat om tawh kisai ka kupnopna khat ah, Sengam ah ka va hawhlai-un, ka kamphenpa(interpreter) uh zong amin mahmah Zhou Rong hi aa, Zhou icih pen minam min hiam bang dan hiam ci’n ka dot leh Zhou(Sente’ gelhdan) pen ka beh min(family name) hi, ong ci hi. Ei Zomite’ tangthu sung dan bang hileh Zhou dynasty cihte Ming dynasty leh Qing dynasty(kumpi khanghun) pen ei aa dan hileh hih behte’ mannhun(gtna:Guite beh hausa sephun, Sukte beh mannhun) cih bang tawh kibang ding dan na hih tuak hi.\nSente pen ei Zomite tawh tapidaw(Christian) isuahma danin I upna ithuciinzia zong akibang tampi mah na om hi. Pu’sa pa’sa um cihte leh asisa innkuanpih nu leh pate kha bia-in thu ngetsak, zahtakna pia cihte tampi na kibang ngei hi. Ahizongin tuhun ah khangthak hun amaute in zong tua bang upna ngaihsutna anei na tawm mahmah ta-in abeibei zong na hita mai hi.\nKhangthak Sengam(Modern China 1911-Present)\nTanglai kumpi ki-ukna kumpi khang nunung pen Qing dynasty(1644-1911) in bei ta hi. 1912 kum ciangin Sun Yat-Sen makaihna tawh tanglai kumpi akhangakhang thuneihna ki-ukna(imperialism/imperial rule) beisakzo uh aa, Khangthak Kumpi Gam(Republic of China) hong phutkhia uh hi. Sun Yat-Sen phutkhia(Republic of China 1911-1949) in thuneihna leh gam-uknaza(political power/sovereign power) kum(38) ciang bek lenzo uh hi. 1949 kum tak ciangin Sun Yat-Sen asih khit zawh aza luahpa(the political heir of Sun Yat-Sen) ahi Gen. Chiang Kai-Shek hun tak teh amau party Kuo-min-tang) party in 1949 kumin communist makaipi Mao Zedong leh apawlte gambupah lel uh ahih manin 1949 kum khit akipan tuni ciang dong Sengam pen Mao Zedong leh apawlte’ phutkhiat (the communist party of China) in gam-ukza sem uh aa, Sun Yat-Sen te phutkhia Sen Kumpi gam(the republic of China) pan Sen Mipite’ Kumpi Gam(The People’s Republic of China) cih tawh agam min uh hong khel uh hi.\nAguallel Gen. Chiang-Kai-Shek leh apawlte Taiwan tuikulh(Formusa Island/beautiful island) ah gaitai uh aa, Kuo-min-tang party tawh Taiwan gam nungkum dong uk uh hi. Tun ahih leh Taiwan gam in leitungah Sengam pan inntuanin asuakta leh akhangto Democracy gam khat in leitung in ciamteh ta hi. Ahizongin Sengam kumpi in ahih leh Sengam khat nuai(One China Policy)ah koih lai-in tuni ciang dong thukimpihna leh phalna pia nuam nailo hi.\nGam Khat Ki-Ukna Nam Nih(One Country Two System)\nPortugal gamkeekte(Portugal colony) in 1999 kum in Asia gambup leh leitungah akhangto mahmah Macau gamkee(Macau Special Administrative Region of the People’s Republic of China) Sengam kumpi thuneihna nuai ah ap kik-in, Hong Kong gamkee(Hong Kong Special Administrative Region of the People’s Republic of China) thuneihna nuai mah ah England kumpi in zong Sengam kumpi kiangah 1997 kumin apkik ta uh hi. Hih gamkee(2) in asuakta gam ahih samloh uh hangin gam ki-ukna ah (multi-party system) zangh uh a, democracy ki-ukna tawh kalsuanin, amau sum(currency) zong atuamneih(Hong Kong dollar&Macanese Pataca) sum tuamneih ciat uh hi. Sengam khat(One China Policy) nuai ah a om veve uh hangin Hong Kong leh Macau pen Sengam Visa tawh kipai thei tuanlo-in Sengam Siikzum(Embassy of the People’s Republic of China) pan Visa atuam-in kila kha hi. Sengam sung pan hi khuapi nih ipainop leh (Hong Kong&Macau Affairs Office) ah phalna kingen kha phot hi.\nSengam Kumpi Ki-Ukna( Political System of Mainland China)\nLeitung galpi(2) lai-in nitumna gamte’ makaih kipawlna(allies) USA,England, France leh Russia te’ galvan huhna leh panpihna tawh Sengam pen Facist Germany, Japan, Italy ten na lazo suaklo uh hi. Leitung tangthu alamdangna ah 1949 kum khit Mao Zedong makaih party(CPC) in Sengam bupah thuneihna hong ngah khit, galpi nihna ven khit ah nitumna leh nisuahna(democracy&socialism+communism) kidemna om-in USA makaih nitumna Democracy leh Soviet Union makaih nisuahna lamte lungsim galkidona(cold war) hong nasiat mahmah tak ciangin Mao Zedong makaih Sengam zong nisuahna lam Soviet Union lam ah hong puukin nitumna gamte tawh kizoploh ding kong khakcipna(closed foreign policy) hong zangh giap ekh ahih manin gentheih gilkial haksatna tampi kum 1979 dong hong phukha to uh hi.\n1949 Kum communist party in ukna thuneihna(sovereign power/political power) angah khit akipan tuni ciang dong gam-ukza mah sem lai uh hi. Amau thupom ki-ukna(political ideology) ahih leh Communism hi a, ahun tawh kizui-in phungvuh toto uh hi. Sengam Sen minamte’ ngeina zia leh tong tawh kituak socialism ki-ukna(socialism with Chinese Characteristics) cih siksan uh hi. Tun in ahih leh Marxism-Lennism, Mao Zedong Thought leh Deng Xiaopong theory cih tawh apai laitak uh ahi hi. Asiksan bulpi uh Communism&Socialism pen leitungah ki umzo nawnlo, asita phial ahih manin, mipi a letzawhsuak nadingun tua thupomna(ideology) pen minam itna ultungsakna(ultra-nationalism) tawh phungvuhto leuleu ta uh hi.\nParty neu tuamtuam (8)bangin omsak uh a, ahizongin gambup dong(national level) ah thahatzo ding leh thuneizo dingin hingkhoilo uh hi. Party nam tuamtuam(we are colourful party/multi-party system) cih leitungah alahnop man bek uh hi ci’n thukhunpi lamsiam mipil(constitutionalist) te’n gensia uh hi. Minam neu tuamtuam(ethnic minorities) nam (56) bang om veve uh hi. Ahizongin gambup mimal phazah(1300million) lak pan Han Sen Minam(Han Chinese 90%)himawk ahih manin amau pau leh lai ahi Mandarin bek mah gambupah kisinin kizangh hi. Minam dang tuamtuamte bel amangthang avalhtum pianpian mah uh ha hi mawk hi. Minam tawm tuamtuamte’ mun leh mual khempeuhah thunei leh hausa sem numei/pasal khempeuh kei’muhna ciangciang ah Han minamte vive mah na hi keii zen hi.\nSengam ah mimal (1300 million.) a omna lakah Sengam communist party pawlmi(member of the communist party of China) mimal (80 million) bang bek pha hi. Fullfledge member hih theih nadingin atawm pen kum(3-10) bang sawt hi. Ahizongin, party pawlmi(party member) ahih naak leh zattheih pah setset vive bek leh party tungah citak thuman, ama mimal phattuamna ding aangsung enlo, akisap leh communism leh party ading asingam cihte kiciamsakin party member peuh mah biakna kici limlim bia theilo ding, cihte zuihkul ahihi.\nCommunist party thuvanpipa(secretary-general) pen gambup lutangpipa, gambup kumpi makaipi leh gambup galkap mangpipa(head of the State& head of government&head of the party&commander-in-chief of PLA) hipahin gambup makaipi(president of the People’s Republic of China) zong hipah hi. Ahoih mahmah khatah kumpi semte(government) cih zong party khut nuai mah ah om-in gambup makaipipa thuneihna nuai ah gambup galkap(the people’s liberation army of the People’s Republic of China)om-in thumang uh hi. Sengam consititution ngiat ah gambup galkapte in party makaihna(the communist party of China) nuai ah omin athu mang ding hi, cih om ngiat hi.\nSengam Akikhell’ Zawh Sawtta\nTulaitak Sengam phutkhia makaipipa leh party thuvanpi( Mao Zedong,Chairman of the communist party of China& Zhou Englai, first prime minister of P.R.China) hunlai-in angimna vuah, leitung mun khempeuh ah bawlsiatna leh netniamna aom leh langdokikna(revolution) om hi, cih thu limlet uh a, tua bang bawlsiatna athuak minamte communism&socialism adingin minamkim liangko kikimlohna(class discrimination)te beisak ding cih upna tawh netniamna thuakte huh ding ci uh hi. Tua ahih manin mun khempeuh ah kumpi langpang khempeuh huhna pia uh hi. Mao Zedong khit ah Deng Xiaoping hun tak teh gam khat leh gamkhat kumpi leh kumpi kizopna(government to government relation/top down) cih gamdanglam kizopna(foreign policy) hong nei leuleuh uh ahih manin Kawlgam bang galkap hun sung khempeuh ah mipi thudon deklo-in kumpite tawh alem nading bek mah vaihawm uh hi. Ahizongin, 2011 Democracy kumpi thak Kawlgam ah hong kah khit zawh ciangin tua bang ziauziau kizopna Kawlgam ah kingah nawnlo cih hong phawk uh ciangin mipi teelcing mipi aitangin ading party te tawh kizopna ding cih(party to party relation) tu ciangin hong zangh ta uh ahi hi. Communist gam khat in leitungah Democracy ading athuak Kawlgam mipi makai Aung San Suu Kyi bang asapna uh zong gamvengte tawh kilem nading leh amau hamphatna akepcingzawhna ding uh(China national interest) akhualna uh ahi hi.\nAkhasiat huai mahmah thu khat leulelu ah, online social media ahi facebook, e-mail,twitter cihte kumpi in khakcip(control) aa, gamsung tengah zat ding application khat bek zanghsak uh hi. Mimal suahtakna(social freedom) omlo banah mangpau pen Yes&No nangawn minautangte in atheilo uh himai hi. Mipi amitkeuhlo khuadak banlo dingin kumpi in khim mahmah hi. Sengam na pai ding leh Senpau mah sin masa in aw!\nI veeng ding iteel theih, ilaih theihloh ahih manin gamnih hamphattuakna ding cih thupomna tawh tulaitak gamnih akizopsan laitak ahihi. Tuhun ah ahih leh Sengam mimal(1300million) a omna lakah mizawng(70million) bek omlai-in tuzawh kum (25)khit ah mikimin nuntakna ah cithei-in ahauhna ding uh geelna bulpi Sengam kumpi in kum(5) sungta(5 year national plan) tawh akalsuan laitak uh ahihi. Tulaitakin aniampen nitha(Yuan 100) mi khat in nilawh ngah aa, khakhat aniampenpente’(general worker) sumlut(yuan 3000=US$500) ahihi. Kum khat mimal sumlut aniam penpen(GDP per capita,Yuan 36,000=US$6,000) pha hita hi. Leitung sumbawlna lamah USA khit ah anihna hita uh aa, leitung gamthu(world politics) ah zong leitungbup UNO(united nations organizations) ah zong thunei penpen gam(one of five veto powers in security council of UN) hi uh a, mailam asawtnawnlo hunkhat teh leitung thuneihna khempeuh USA khit ah alen dingin abaihsa-in omta(global power/rising star) ahi uh hi.\nGam ki-ukna thunei dingte ahih leh Confucius ngaihsutna bangdanin apil lah hidingin, mipi deih aminthang(popular&selected) hiding cih tawh tulaitak kalsuanpih uh in Meritocracy(elected&selected) cih tawh makai ding peuh mah limtak pattahna(well-trained)te bek gam makaipi(President&Prime minister) in koih bek uh hi.\nBy: Bob Tuangpi(Mauvom)\nItem Reviewed: Sengam ii Gamthu Tangthu Tomkim(The brief political history of China). Agelh - Bob Tuangpi Description: Rating: 5 Reviewed By: Cinpu Zomi


timestamp: atn

url: =2017 kum Zomi te maasuan #3 ~ Khup Khan Thang :: ZOMI DAILY\nposted on 11 January 2017 at 7:59 am Lomkholna: Khupkhanthang, News, Zomi\nIII. Tuah ding leh bawl ding\nTedim khua ah tourist te, NGO, Biakna lam ahizongin, gamdang mi zin zahtak leh Kawlgam sung mahmah aa nasem, Embassy te, UN staff te leh Kumpi nasem zin zahtak te ih nei ciangin, a tung nading uh, five Star or Four Star Hotel khat kisam pha mahmah hi. Tedim ah Hotel hong om leh Rihli, Lennupa, Tonzang, Kennedy Peak, cihte nai 2, nai 3 sung bek kipai aa, nikhat in olno takin, kinileh ziauziau nading vive ahihi.\nEimi atamzaw in ih ngaihsut teh Gtn.. Rih, Kennedy Peak khawng mahmah ah hotel lampah dingin ih ngaigsut kha hi. Tourist ih cih te a tamzaw in, mun leh mual a lamdangte a et khawm un a mi (local people) te mahmah ii, ngeina, pau leh ham, (Culture, tradition, literature, Civic, language, living standard, social) cih te a kan nuam kawm uh ahi uhhi. Hotel hoihpipi gamlak ah ih lam hang kua mah isolation in zin tung lo ding hi. Tedim Khua sung mah ah lam zawk ding ahihi.\nKamdawn ih zakna ah ih Kumpi in, Khai Kam khua ah Hotel lam ding sawm hi. Tender zong sam zo hi cih ihza hi. Hoih hi. A hizong in, tua Khai Kam khua aa, Zogam hotel ah gamdang mi zin hong tung sang’in Kalaymyo hotel hoihzawte ah zin tung zaw ding uhhi. Bang hang hiam cih leh Kawlpi aa hotel te hoihthei mahmah aa, demzo ngeilo ding hi hang.\nTourist te kua mahin Zomi te tha piakna in, Zogam aa om Khai Kam khua hotel ah tung zawni ci peuhmah lo ding uhhi. Kawlpi aa, tourist te tun’na hotel a tamzaw anei ei mite vive mah hilel aa, ih an kuang kituh tuh kullo hi. Tua ahih ciangin Khai Kam khua aa ki lam ding HOTEL pen, ei gam ve’ve Tedim khua ah tuah ding hoih zaw hi. Zong busy zaw pek ding hi.\nPrevious: TS Khai vehna ~ Pu Thangboi\nNext: Afghan Parliament kiangah Bomb nihpuak, mi 30 kiim si ~ TK Lian


url: =Phuitong Liim: J. H. Cope leh Zolai\nJ. H. Cope leh Zolai\nSia Gin Sian Pau\nCope 98 Celebration, October - November, 2008, Tedim\n1. Zomite' Lai Neih Masakna: Khangluite in "Zomite in nidang hun sawtpi lai pekin lai kinei ngei khin hi" ci-in gen uhhi. Tua lai pen savun tungah a kigelh hi a, Go Cin in tua savunlai nisa ah a pho leh ui-in na neksak hi. Tua a kipan Zomite in lai a kinei nawnlo hi ci-in gen uhhi.\n2. Lim Kisuai Lai Zatna: Zomite' savunlai ui-in a neksak khit a kipan 1900 ciangdong Zomite lai neilo in na om uhhi. Suangpeek tung peuh leh singpeek tung peuhah lim suai-in, tua pen lai in na zangh uhhi. Mualsuang gelhna in na zangh phadeuh uhhi. Lai a kikhak uh ciangun suangbek tung, singbek tungah limsuai in tua tawh na kithuza uhhi.\n3. Pau Cin Hau' Lai Zatna: Pu Pau Cin Hau in 1888-1902 sungteng pumpi damlo in a om sungin mangmu a, tua a mangmuhna sungah Pasian in laimal (1050) lak hi. Tua panin "Pau Cin Hau' lai" cih hong piangkhia hi. Laithak mukhia ahih manin ama' min "Laipianpa" na ci uhhi. Tua laimalte laidal tung leh suangpeek tungah gelhin, midangte hilhsawn ahih manin mitampi in na thei uh a, tawlkhat sung ding na kizangh hi. Sen laitawh kibangin a awsuah zui in laimal om hi a, mal 1050 pha-in, a bu in bu (6) na pha hi. Nidangin tua lai bek na kizangh a, Piantit pai hun lai bangin lai a kikhak uh teh Pau Cin Hau' lai tawh na kikhak uhhi. J.H. Cope mahmah in zong 1930 kum in Matthew Lai Siangtho sung a mualtung thuhilhna teng Pau Cin Hau' lai in na khen khia hi. Hih Pau Cin Hau' lai zong a manthan loh nadingin kep huai mahmah hi.\n4. Kawllai Zatna: Sangmang A.E. Carson in Zogam ah na hong sep ciangin lai lo tawh maa kitelh zolo ding cih mukhol a hih manin Kawllai hilh dingin Karen Siate pawlkhat hong tonpih hi. Sia San Win in 1900 kumin Hakha khua ah Kawllai sang khat na hong hi. Sia Po Ku in 1902 kum in Tedim ah Kawllai sang khat mah na hong a, sangnaupang ding mi a kingah zawhloh teh 1904 kum in khawl kik hi. Sia Shwe Zan in zong 1904 kum in Khuasak khua ah Kawllai sang khat mah na hong hi. Kum khat a cin ciangin Sihzangte in zumlai en theita uh, cih thu ukpipa Pu Hau Cin Khup in a zak ciangin ama' khua Tonzang ah zong Kawllai sang hon ding hong vaihawm a, Ukpipa Pu Hau Cin Khup' sapna tawh Sia Po Ku in 1905 kumin Tonzang ah Kawllai sang khat na hong leuleu hi. A kipat tungin sangnaupang 40 pha a, kum bei kuan ciangin 70 bang na phato hi. Kawllai a hilh kawmin Pasian' thu tawh zong na pantah kawm hi. Tua hang mahin tua hun lai-in Zomite sungah Kawllai thei tampi leh Khristian pawlkhat na om a, tua hun lai–a kigelh mualsuangte bang Kawllai vive tawh na kigelh ahihna tuni dongin kimu thei lai hi.\n5. Zolai Neihna: 1910 kumin J.H. Cope Tedim hong tung a, hong tun khit a sawt lo-in Roman Alphabet ABC panin Zolai hong bawlsak hi. J.H. Cope hong tun ciangin Zolai a kinei pan ahi hi. 1913 kumin"Tual Laisintawmna bu" cih laibu khat hong bawlsak a, tua pen Zolai a kigelhcilna na hipah hi. 1914 kum in "Tedim Labu" a masapen hng bawlsak a, ama' sih 1938 kum dong 3 vei na bawl man hi. 1919 October kha in Zolai tawh laihawm masapen "Tedim Thukizakna Lai" hong hawmkhia a, J.H. Cope in editor sem hi. Tua laihawm sungah "Tedim mite laisim thei tampen ahih manin Tedim pau in kibawl hi", ci in na gelh hi. Tua bangin biakna sungah Lia Siangtho leh labute simtheih nadingin ABC laimalte zanghin hong hilh ciangin theihnop kisa mahmah aa mite lawp thei mahmah uhhi. Tua lai-in "Zolai" kici nailo-in "Mang Tuallai" kici phot hi. Manglaimal pen i Tuallai hong suak a cihnopna ahi hi.\nBiakna sunga zat dingin biakna laibu, Lai Siangtho bu, Labu cihte hong bawlsak banah sangah sin dingin Gamthu bu (Geography), Nate' thubu (Science) leh Ganan (Arithmetic) leh Laisimbu tuamtuamte zong hong bawlsak lai hi. J.H. Cope in kumpi' sawlna tawh Tedim, Falam, Hakha pau tawh a bawl laisimbu (35) pha , kumpi in zong "Kaisar I Hind" cih pahtawina pia hi. Zogam khanglam Mindat, Kanpetlet lamte' ading a bawlsan laitak in hong sihsan hi.\nZanggam a teeng i Zomipih Asho Zomite in J.H. Cope in Zolai hong bawlsakna thu a zak uh ciangin Magwe Menzipa kiangah "Ko zong Roman alphabet ABC laimal mah ka zattheih nadingun hong vaihawm sak in," ci in na ngen uhhi. tua ciangin Magwe Menzipa in, "Hih na sanggamte uh pen India leh Kawlgam kikal ah amau teng a lomteen uh ahih manin ahi ding mah hi. Ahi zongin no pen Zogam a teeng na u na naute uh tawh na kikawm nading uh haksa a, Kawlte' lakah a teeng nahih manun Kawllai mah zangh zaw le uh cin hoih zaw ding hi," ci-in na dawng kik ahih manin a lungkimlohna uh 1927 'Myammar Thaman' sungah hong suak ngei hi.\n6. J.H. Cope in A Laigelhna ah Tedim Pau A Zatsena Thu: J.H.Cope Zogam hong tun ciangin Pu Pau Suan leh Pu Thuam Hang-te Khristian masa nahi uh ahih manin amau tawh na kithuah khawm pah a, Sihzang pau na sin pahin, a sawt lo-in na siampah hi. Zolai a gelh masakte zong Sihzang pau in na gelh hi. Laibu hong bawl taktak ding ciangin Tedim gam sunga pau nam tampi a omte sung pan bang pau zangh leng tangzai pen ding cihna lungngai kha hi. Tua ahih manin 1919 kum in"siahkaai hausa teng kaikhawm in Tedim khua paangpi nuai ah thu kikupna khat na bawl hi. Tua thu kikupna ah J.H. Cope in Hat Lian Bu (Jack The Giant Killer) kici Sihzang pau tawh a kigelh, laigelhloh dal 20 bang a pha ding laikhetna tawh a kikhen tangthu khat hong simkhia hi. Tua pen kuamah in tello ahih manin "Tua ahih leh bang pau –a bawl ding ihi hiam?' ci-in a dot ciangin a kihel hausate khempeuh in "Tedim pau mahin kibawl leh kitheikim pen ding hi" ci-in thukimna hong nei uhhi.\n7. Zolai Neih Manin Hamphatnate: Zolai i neih manin hamphat ziate lungngai pha kik le'ng a masa penin sangmangpa J.H. Cope in Mikangte zat Roman Alphabet ABC panin Zolai hong bawlsak khak laizang pen ei nget leh ei kut zong hipeuhmah lo , mailam hun suapi a mukhol leh a geel khol Pasian mahmah in ei Zomite hong angvan ngiatna leh ei adingin a hoih penpen mah hong geelsak ahihna kimu thei hi. ABC laimalte i zat khak manin ei adingin laikhetna a tuam bawlkul nawn seselo hi. Mikangte ading a kibawl siktawlai, lainetna (Press) leh Computer cihte tawh Zolai deih bangin i khen ziahziah thei hi. Zolai zangh in e-mail tawh leimong dongah hun tomno sungin thu i kiza ziauziau thei lel hi. Zolai tawh zonet panin a kitawng nangwn ki-om ta hi. I Zolai pen leitung bup dongah kizangh thei hi. Tua ahih manin i Zolai neumuh kha peuhmah kei ni. Kawllai tawh hihte kizangh theilo ahih manin Kawlte bangin hong eng thei mahmah uhhi. Hih pen J.H Cope hangin i ngah hamphatna lianpi khat ahi hi. Sangmangpa J.H. Cope in tawm vei sung Pu Pau Cin Hau' lai na zangh man a, a zenzen in na zanghsuak bang hileh ei adingin siktawlai, lainetna, computer, leh e-mail cihte a kimanna omlo ding a, kizangh theilo ding hi.\nA thu thumna ah Pasian in Zolai thupha hong piakzia zong a lamdangpi khat mah ahi hi. Tuhun ciangin Topa' thupha tawh Zomi sungah laisiam tampi mah ki-omta aa, amaute in leitung bup a laibu hoih minthang tampite ei lai in hong letkhia uh ahih manin Mikanglai leh Kawllai a siam lo, Zolai bek a thei tampite in kiphattuam pih mahmah hi. Tua tham lo-in tuhun ciangin Zolai tawh a kisin Lai Siangtho sang khawng zong hong omta aa, hih zong Pasian' thupha taktak ahi hi. Bang hang hiam cih leh Lai Siangtho sang a kah Zomi tampite in a thu kibuaipih lo in a Mikanglai vive kibuipih za hi. Pawlkhat bangin pum lotngah pong lel uh a, ahi zongin a thu tel khollo lel uhhi. Tu in Zolai tawh kisin ta ahih manin a thu lah tel in, zong kizangh thei pah lai hi. Hih zong J.H. Cope hangin i ngah hamphatna lianpi khat mah ahi hi.\nA thu lina ah Pasian' nasepna ah lai lo tawh maa kitelh theilo a zong gahsuah zo taktak lo hi. Zolai i neih khak manin Zogam sungah Khristian khang tuam a, pawlpi zong thahat tuam hi. Zolai in i khamit hong honsak, hong pilsak, i khuamuhna hong tangzaisak, i upna hong khosak hi.\n(Cope 98 Celebration, Nov.1, 2008 ni-in Nitak kikkhopna sungah GSPau in a simkhiat laipi ahi hi.)\nPosted by Hau Za Cin at 7:03 AM\nVideo: Zonet Writer of the Year 2008 Award Lungdam...\nVideo: Kennedy Space Center Hawhna\nAssam sangnaupang te leh NASA astronaut kiho\n“ZoNet Writer of The Year 2008”\nBarack Obama kua hiam?\nCope leh Zo Ngeina\nCope topa leh Biakna\nCOPE TOPA HONG PAI A PHATTUAMNATE\nCOPE TOPA’ NUNZIA TOM GENNA\nRev. Dr. Joseph Herbert Cope (1882 - 1938)


url: =Numei kizuakna pan asuahtak khitciang NGO khat kipan in mi cimawhte ahuh nupi khat ii thu :: ZOMI DAILY\nposted on 14 May 2017 at 9:53 pm Lomkholna: Malaysia, News, Sawltak, World\nRahayu Rahmat kici Malaysian gammi nupi khatin abeisa anuntakna sungah aphutkhak te, numei kizuakna ah ama ut hihetlo in zawhthawh thutawh zuak athuakna thute pen genkhiatding maizum ngaihsut hetlo in, hamsa sahetlo hi.\nRahayu Rahmat pen Johor Baru ah asuak ahihi. Pasal nei in tazong 4 bang neikhin uhhi. 2005 kumin apasal ii vankham leibat “Drug Debts” te alohnading omlo ahih manin Rahayu Rahmat in mat thuak hi. Tuapan in utlopi in Johor Baru aom numei kizuakna “Brothel” ah kipuak mawk hi.\nBrothel ah akipuakkhit ciangin a inn uhzong khasim sumpiakding kipia nawnlo ahih manin, anunung ciangin Auction in ki zuaksak hi. Ata 4 te uhpen Singaporean gammi hihna anei uh himahleh Rahayu Rahmat akimat ciangin atate Passports leh Birth Certificates tezong kizuakmang sakkhin hi.\nTuabang tengtawh atate zong Malaysia gampan in Singapore gamsung lutkik theinawnlo uh a, inn neilo, sumneilo, dinmun kician neilo “Homeless, Stateless, Penniless” dinmun hongtungziau uhhi.\nNumei kizuakna Brothel ah anu aki khumcipsung in atate 4 tengpen lampi tungah nektawmding zongin khutdawhngen dingmundong ah tungsuk uhhi.\n2008 leh 2009 kikalpawl in Rahayu Rahmat pen Brothel panin ki khahkhiakik pan hi. Ahi zongin HIV ngahkhinta ahih manin, amaitang teng phualcip in avun tezong siacip hi.\nNasepding adang omthei tuanlo banah amahleh atate 4 ii nektawmding zonnading in aseplui Sex Worker mah sepsuakloh phamawh hi.\nAhi zongin HIV a ngahkhitzawh apumpi zong siacip semsem ahih manin, apumpi tawh sum zontheihna aom nawnloh ciangin atate nektawmding guksak kulta hi. Tuabang in atate tawh lamdung ah giakin kum 6 sungbang hong nungta uhhi.\nHihbang dinmun panin asuakta nawnding in aki lametnawn hetloh laitak in nikhat NGO nasem khattawh hongkimu uhhi. Tua NGO nasempa pen lamdung ah khutdawhngen leh micimawh te an vak “Street Feeding Program” asemkhat ahihi.\nTua NGO nasempa minpen Rosli Ismail kici a, amahzong nidangin zatui azangden “Drug Addict” khat hi in, tuapan in akikhel apiangthak khat ahihi. Street Feeding & Outreach Program tawh a nasepna panin hihte innkuan mi 5 amuhkhak ciangin hehpihhuai samahmah in, aki tangsapna te uh hong panpih hi.\nAtate zong Birth Certificates ngahtheih nadingin hanciampih a, tu’n avek un Malaysian gammi suakkhinta uhhi. Anunung ah NGO nasempa tawh hongki ngai uh a, hongki teeng uhhi.\nAki teenkhit uhciangin 2011 kumin anupa un “Persatuan Kebajikan Sinar Sofia” kici NGO khat hongki pankhia uhhi. Amau thuakngei bangin athuak te hehpihna lungsim nei uh ahih manin, Johor Baru kuamsung aom numei kizuak Sex Workers te leh khamtheih zatuizang Drug Addicts te akikhel nadingin naksep mahmah uhhi.\nAtate pen numei 2 leh pasal 2 hi a, atate’n zong anu ii NGO nasep te lungluttak in seppih, panpih mahmah uhhi. Anu in abeisa ah numei kizuakna ah akipuakna, HIV a ngahna cihte khempeuh khatzong imlo in genkhiaden ahih manin, atate’nzong anu uhpen itsemsem uhhi.\nTu’n atapa te kum 21 leh 24 phakhinta uh a, anih un Hotel ah nasep ngah uhhi. Atanu a upapen kum 19 hi a, Sales Assistant nasep ngah hi. Atanu aneupen ahihleh kum 15 bek phapan ahih manin sang kahlai hi.\nRelated: Malaysia, Johor Baru ah mawtaw khatin Bicycle tuang khangno mi 8 taihlum in mi 8 liam\nA innkuan un hamsatna tampitak kantankhawm in, ki it mahmah uhhi. Atung a Photo pen innkuanman “Family Photo” ahihi. Veilampang pen apasalkik hi a, atate tawh nungdiak in Kuala Lumpur ahawhkhop sungun akizaih uh ahihi. Hih nasim khitciang na lungsim sungah khatpeuh hongphulkhiat leh anuai ah Comment sukpah lel inmaw. ZD Sawltak #zomidaily\nPrevious: Meileng tailai maiah aki taihlupsaksawm numei khat ki lehkaihman\nNext: Tulaitak leitungbup Computer Cyber Attack kibawlsiatna mi 200,000 in thuakkhin


url: =Dawi-ai nei in amah leh amah kidamsak zo lo INDIA | November 28 ~ MUC\nDawi-ai nei in amah leh amah kidamsak zo lo INDIA | November 28\nAdmin 7:01:00 AM Articles, MISSION NEWS\nDawi-ai nei in amah leh amah kidamsak zo lo\nINDIA | November 28\nBagicha Singh, 70\nPunjab cih kammal in kammal nih kigawm hi-in, “ panj” mal nga cihna hi-in ‘ab’ in tui cihna hi. Gam sung a gun mal nga, Beas Gun, Chenab Gun, Jhelum Gun, Ravi Gun leh Sutlej Gun cihna hi.\nBagicha Singh in India gam khuano khat panin a khangkhia hi-in, singkung tuamtuam leh milim tuamtuam bia hi. A biak pasiante in vanglian mahmah hi, cih upna nei hi. Amah pen dawi-ai nei, phuisam thei khat hi-in sumlepaai, van le na tampi ngah hi. Mi tampi in ama teenna Mundrichurimra khuano ah va pai uh hi. Bagicha in neihlelamh, sumlepaai hau mahmah hi. Ahi zongin lungnopna nei lo hi. Ni khat a cina hi. Lua gawp hi. Lung-aam hi. Lungtang na sa lua mahmah hi. A dam nadingin dawi-ai khat kiangah va pai hi. A natna pan dam nuam mahmah hi taleh dam zo lo hi. Sum tampi bei khin a, siavuan tuamtuamte kiangah va kilak taleh dam thei lo hi. Lunggimin om hi. “ Sihna manawh ta ing,” ci-in kapgawp hi. Bangmah nasem thei nawn lo hi; sum ngahna zong nei nawn lo hi. Tawlkhat sung damna ngah dingin mi kim khat hong pai veve uh a, bangmah a huh theih om tuan lo hi. “ Kei mahmah zong ka ci na hi; note hong damsak thei keng, ci-in damna ngah nuam a hong pai mite ciahsak kik hi.\nNi khat a tapa in Global Mission nasem sia khat a innah samin thungen dingin sawl hi.\nGlobal Mission nasem Samson Soni zong va pai-in ahi zongin dawi-ai nei Bagicha in hopih nuam lo hi. “ Thunget deih keng. Keima dawi-ai in nangma Pasian sangin vanglian zaw hi” ci-in Bagicha nial hi. Ahi zongin Bagicha in thungensak veve hi. Tua khit ciangin Bagicha natna suk zaw semsem hi. Mawtaw tawh minutes 90 bang kipai ding Jalandhar khua-ah zato kipuak hi. Zato a tun uh ciangin siavuante in limtak vel uh a, Bagicha in a khuak ah a bawk golpi khat om hi, cih mu khia uh hi. “Ki-at kul ding hi; ki-at kei lecin sawt dam kei niteh” ci uh hi. Ahi zongin ki-at nading sum tampi kisam hi. Bagicha in dawi-ai nasepna tungtawnin sum tampi ngah hi taleh a sum ngah khempeuh bei mang khin a, tu-in kibawl nading sum kisam zah a lang khawng ding bek nei lai hi. Ki-at nading sum kisam hi. Samson in Bagicha zato lum cih thu a zak ciangin amah zong zato ah natveh dingin va pai hi.\nBagicha in cimawh genthei-in a cih nading thei lo hi. Bagicha in Samson amuh ciangin “Hih munah Jesuh hong tung hi. Amah in ka natna hong damsak ding hi,” ci-in pulaak hi.\nThungen dingin siavuante tung pan phalna a ngah khit uhteh thungen uh hi. Khitui luangin thungetna Topa in dawng hi. “ Topa aw, Jesuh min tawh Bagicha natna damsak in” ci-in pastor Samson in thungen hi.\nA zingsang ciangin siavuante in cina velin hong pai kik uh a, Bagicha natna themno khat zong mu lo uh hi. Limtak en pha kik uh a, lamdangtakin a khauk sunga sabawk beimang hi. Siavuanpite in zong lamdangsa uh a, Bagicha thu dong uh hi. “ Ka khauk sung a sa bawk koi ah om hiam,” ci-in a dot uh hi. Kua Pasian in nang hong damsak hiam, ci-in dong uh hi. Bagicha in maitai kawmin dawng kik a, “ A beisa hunin dawi tawh kipawlin nakpi nasem khat ka hi hi. Ahi zongin Global Mission\nnasem khat in thu hong ngetsak a, Jesuh hong kilangin a dam ka hi hi,” ci-in dawngkik hi. Tu-in Jesuh ka um hi. Jesuh in ka natna hong damsak hi” ci-in pulaak hi.\nSabbath kik ciangin biakinn ah kikhawm dingin pastor Samson omna khua ah va pai hi. “ Jesuh in hong damsak hi” ci-in tecipang kawikawi hi. A khua-ah zong a veng le paamte tungah a damna thu pulaak hi. Dawi nasepna panin ka suakta hi; ka damsiang hi. Jesuh in hong damsak hi. Hong pai un. Jesuh bia ding ni,” ci-in tecipang kawikawi hi.\nTua bangin Bagicha tecipanna panin mi tampi in Sabbath ni-in hong kikhawm uh hi. Mi 50 bangin pastor Samson kiangah Lai Siangtho thusinna nei uh hi. Bagicha innkuanpihte a kipan mi 25 in September 2018 kumin kituiphum uh hi. Tui kiphum nai lote in zong Lai Siangtho thusinna nei toto uh hi. Tu-in Bagicha in pawlpi mi kician mahmah khat hong suak hi.\nBagicha leh midang 25 in pastor Samson nasepna tungtawnin Gulam Masih khua-ah pawlpi hong ding thei hi.\nTu quarter leitungbup Sabbath School 13na sumpi in Gulam Masih khua a Bagicha kikhop nading biakinn a gol khat lam nadingin kipuak ding hi.


url: =Piteek kum 70 khatin ama nuntakna piakhia in apasal honkhia :: ZOMI DAILY\nPiteek kum 70 khatin ama nuntakna piakhia in apasal honkhia\nposted on 9 September 2017 at 9:34 pm Lomkholna: News, Sawltak, Taiwan, World\nNuntakna ihcihpen Second khatsung in abeiziauthei hilel mataw. Taiwan gamsung ah piteek puteek nupakop khat, cidam nadingin zingsang Exercise bawlin, khetawh apaikhop hialhial laitak in, nuntakna leh sihna in khenkhat suahlian hi.\nMawtaw Accident in asi aliam tampi kizaza hi. Ahi zongin hih piteek puteek te tuahsiatzia akizak ciangin lungsim sukha mahmah hi. Puteekpa pen kum 73 phakhin a, piteeknu pen kum 70 ahihi.\nThursday zingsang in Morning Exercise bawlin khetawh apaikhawm hialhial uh ahihi. Tualeh Taipei khuasun gaom lamkabom Traffic Junction khat akantan laitak, Bus khat hongtaiphei in anupa un anawklumding hita hi.\nTualaitak in piteeknu in athaneih sunsuntawh Bus in anawk khakloh nadingin alawmpa sawnkhia hi. Alawmpa, puteekpa pen Bus lampi panin apualam ah ki lonkhia in, Bus in nawkkhalo hi.\nAhi zongin azi ahi piteeknu pen alawmpa asawnkhiat khitciangin kihemman nawnlo in, Bus in nawkkha hi. Alu nakliam mahmah ahih manin, Hospital khatah kipuakpah himahleh zato ah sisuak hi.\nHih nupate pen mihing lamkannading in akibawl Zebra Crossing panin akan uh hi a, amau mawhna hilo cihi. Ahi zongin Bus Driver papen mawtaw ahawlkawm in bangteng ngaihsunkawm hidinghiam, piteek puteek te lamzikkan in aompen mulo cimawk hi.\nAmuh ciangin ziakai luata a, Brake sikmanlo in piteeknu anawkkha ahihi. Bus Driver pazong Accident apiankhit ciangin dahmahmah in, anasepna Company te zasakpah cihi.\nEBC News te genkhiatna ah hih nupa tepen akiteenzawh kum 40 bang phakhin in, tanu khatleh tapa khat nei uh cihi. Anupa un ki it mahmah, ki ngai mahmah uh cihi.\nVideo: Elderly woman killed by bus after pushing husband out of harm’s way\nPiteeknu pen kum 70 aphakhin ci ahih manin, thahatnawn hetlo khading hi. Ahi zongin atha neihsunsun tawh apasal Bus in anawk khakloh nadingin sawnkhia hi. Apasal nuntakna sangin ama nuntakna itzaw hileh, amahbek kikhual hileh apasal nusia in ki hemkhiaman mahmahlel khading hi.\nRelated: Kum 26 aphapan numeikhat avun guaigawp in piteek tawh kibang, Model sepsawm\nAhi zongin apasal asawnkhiat khitciang in amah kihemkhiaman nawnlo in Bus in nawkkha in asi himawk hi. Teekdong guidongmah ki it mahmah uh cih kimuthei hi. Puteekpa zong liamna aomloh hangin, asunglam kitatkha in siluang “internal bleeding” cisese ahih manin, patauhhuai “critical condition” cisawnsawn hi. Hih Bus Accident thupiang pen lamdang pekmah kholkei, ahi zongin ihgennop “Moral of the story” ahihleh nupa ki itding cih hizaw. Itna, itna, itna… Sawltak #zomidaily\nPrevious: Kalaymyo Khuado Pawi tangthu\nNext: Malaysia kumpi te’n Rohingya te laksawm, ahi zongin patausim giugiau\nZogam makai kiteelna ~ Pu Go Sawm Khup\nA thupi GZA & ZCD Kipawlna ~ Dal Sian Hung\nZO ~ Hau Za Cin\nMalaysia palik te golhguk apiaksawm Peter Thang Maung & Lalnunsangi kiman\nMalaysia 7-Eleven ah damiah ataih nasempa kum 12 thongkiading\nTulaai Leitung Thuthang Tuamtuam te Updates (Sep 04)\nZAM Thupuak :: 29 Dec 19 (Happy New Year)\nVondeih Kep Ding – 16 (Pau Khan Kap)


url: =Tukum Zogam Tan 10 laivuan te thusim - TUNGZANG NEWS\nTukum Zogam Tan 10 laivuan te thusim\nTZN: Zogam ah pilnasin kum 2011-2012 Siamsin dawlsang kipan pawl (Tan 10) laihuan na ah Maths pen kua mapeuh in dotna dawng thei lo cih thu om hi. No(1) BEHS Sakkollam pan in Tansawm laivuan nuam leh avuanding Form bawl sang naupang 690 pha uh a, tuak lah ah 637 in Tan (10) laihuan Dotna te dawn nanei uh a, 53 in dotna dawng lo hi.\nTedim khuapi No (2) BEHS sang pan in laivuan nuam leh avuan ding sang naupang Form bawl 288 pha uh a, Tan (10) laivuan dotna dawng mimal 249 pha in adawng lo mimal 39 pha hi.\nThuklai khuapi pan in Tan (10) laivuan nuam leh avuan ding mimal 154 sang naupang kipha a, 122 in tan (10) laivuanna dotnate dawng in 32 in dotna dawnglo uh a, 79.2% in dotna lai dawng suak ahihi. Tonzang khuapi leh Tamu, Kawlpi, Mandaly, Yangon pan Laivuan te thu acing in zak na om nailo ahihi. Maths dotna ni hun atun ni ciang in Thuklai leh Tedim, Sakollam, Lawibuai sang nau pangte bang na ci uh a, Dotna nadawng thei uh hiam cih thukankan pawl ten adot uh ciang in lam et bang het kei ei a tamzaw in ci uh hi.\nHih Maths pen Kawlgam bup ah hamsa ding in sang naupanglam pan ummawh uhhi. Adangte bel ahih leh dotna dawng kim thei tek ung ci uh hi. Maths dotna bawlte in Dotna pen aphaitam lam vive in dotna bawl ci uh hi. Tuaban ah Sang nau pangte khat in Homework ah bel laisim ding tamden in, Maths lam bawl ding tawm zaw cih thu ki zahi. Tua hih man in Maths pen lamet bang in baih ol lo hi zaw hi ci hi. Nidang hun lai dan in etteh guksim om kilkel lo in siangtho mahmah laivuan na hi bilbel hi ci hi. TZN ZomiDaily/HauThang


url: =Zomi Ihihna Bangci upgrades bawlding ihiam\nZomi te peen Leitung ah ipian cilpan kipan Zomi te kihi napi in Khang khat khit khangkhat ongthak toto in thumuhna leh pilsina khualzinkhiatna ongkhan semsem nahaang in tu hunhun ciang Zomi ihihna kimang ngilh hiaihiai ta in, Pawl khat ten I minam minding in Zomi kipsak ni acisansan tawh, Pawlkhat ten mihing ihihna a mi teng nusia in a Zo bek ala tawh, pawlkhat bang in Kawlte lak ah alaai sin hun ongsawtsim ahihman in Zomi bang theinawnlo in Chin mah akisa tawh hambang vaai in I am mangsiang dektak ta hi.\nZomi te peen ipu ipa khang a kipan in I et suksuk ciang in ipianzia peen gaaltaai a tunidong athapaai minamte ihihi. Taangthu guipai itomlaak kikpakciang China gampan kawlgam ah gaal kitaaito a, Kawlgam sung nangawn ah zong munzang leitanghoih om hi napi in Kawlte leh namdangte in onghawl mang uh ahihman in mipai noplohna kenkawm , kawl kawm, guamlak ah kiteeng hi. Kenkawm , kawl kawm, guam kawm na ngawn a iteen tuhun ciang ongkithei ta a , Kawlten ongbuluh to leuleu in, Gaal kaap tangvaal bekbek ongluhto sak in igamte ongkeek uha, porter , naseem ongkaai laai uh ahihman in kithuak zolo in Gamdang khawng ah adil asaai in gaal kitaai keek suak laailaai hi. Tua ahihman in Hun ongpaitoto leh maailam ah Zomi te igaal taainading munpeen kangaihsunsun a Khapi tung, Vantung gam leh Hell cih hih gamthum bek kamulaai hi.\nTukhawng in kawlgam ah omlaai in ataikhia naailo pawlkhat te in Kawlkumpi alaulo buaina aneilo kisa kha thei uhhi. Ataktak in tuabang mite peen kawlgam sung ah nasep neite, gampua ataaikhia zolote leh Kawlte ongsimdaan atelkhia zolote hizaw uha alaulo a utlo leh kawlte azo cihbang hituan samlo uhhi. Bangciang in kawlten ongsim hiam cihleh Nidang in Gunkhawm peen Zogam in huam napi in tun kawlten Tai 9 nuaisiah ongkeekkhin uhhi. Kawlpi khuasung khawng a teeng Zomi te bang kawlte vaaithaang a a awkkhin ahi uhhi.\nZomi te koikoi ah iom zong in Zomi ihihna beingeilo ding a, zong kikheel ngeiloding hi. Ahizong in Zomi hikhin lel kahihman in cipong in ei le ei nangawn Zomi kici nawnlo in mindang ahihkeh mi ongpiak minkhat peuhtawh ilungkim khaak aleh Zomi ihihna kuaman ongtheihpihlo ban ah iminam mangthangding hi. Zomi ihihna ongkitel theihnading in , I beh le iphung theih kuul masa a tuakhit ciang ikhua itui ipu ipa piannakhua telkuul hi. Ultung sakding pahding cihna hilo hi. Zomi tepeen Pau le haam awsuah in unau sanggam ihihna, iminam onglakkhia hilo in ibeh in unau sanggam ihihna, iminam onglakkhia hizaw hi. Tua mahbang in ikhua icihciang in tulaai tak a omna khuapeen ikhua kicilo in ipu ipa pianna khuapeen ikhua kici zaw hi.\nZomi te peen ngeina kician anei minamte ihihmahbang in ingeina te ihihtheihzah leh tuhun tawh kituakdaan a izuih kuulmasa ahihi. I ngeina te kitheih kheem mawhbawl in maangdaan cihmah, akhangto gamdaan cihmah bangmah thei in mi a izuih peuh mah a leh iminam min ongthei cihthadah midangte minam asuakding ihilel hi.\nTua ahihman in Zomi ihihna ongkitheizawk nading in ei mahmah in ibeh iphung, ikhua ipau ihaam te leh ingeina te mangngilhlo in thupisak masading hihang. Tua khitciang hoihlohna tawh Zomi kilangsakloding hihang. ( Malaysia ka omlaai in UN zumpi maai ah Refugee ngending a kigual Zomi 2 kongcing Nepal ten nahawlkhia den uh ahihman in atawpna ah aheh uh suak hiding hiven zingsang nai 2 pawl sim in UN zumkong maai ah ek natha den uh a khatvei kongcing Nepal ten naman in aminam adot uhciang Zomi naci uh ahihman in Tua a kipan UN kongcing Nepal ten Zomi te gamtat hoihlo te ektha te ci in ongthei mahmah uhhi.) Zomi ihihna kilangsakding ici tateuta zong in hihbang liang zong ongnuam khin samlo zel hi.\nLeitung ah minam tawm mahmah napin aminthang mahmah leh akithei mahmah minam peen Israel minamte ahi uhhi. Banghang hiam cihleh leitung pianzawh Pasian lawm suak a Pasiantawh kilawmta minam Israel te bek ompan hi. Tuaban ah Israel te in aminam uh itmahmah uha, Pasian kamsang minthang kheempeuh leh makaai kheempeuh minam it in minthang khin uhhi. Pasian lah amau it Pasian inlah amau it amau lah aminam uh it ahihman in leitung ah akitheipeen minam leh aminthang akhangto peen minamte ahi uhhi.\nZomi te leuleu peen Pasian lawm ciang bek hilo in Topa Jesu onghehpihna hang in Pasian tate ihihi. Lawm leh Ta koi ki it zawding hiam cihpeen mimal kimtek in ingaihsuntheiding hi. Tua ahihman in Pasian in Zomi te ong it mahmah cih kimuhthei hi. Pasian lawm cihna angah Israel mite nangawn khangto in pil in leitung ah kithei mahmah a banghang in Pasian ta ihih ban ah Pasian it mahmah ahi Zomi te pillo khangto lo, midangten ongtheilo in gaaltaai in thapaai mawk ihihiam??????? Zomi ten Pasian I it zahding a it zolo ihihi. Zomi apil sunsun in iminam min nagen ngamlo uhhi.\nZomi te peen Pasian thu zong ithei mahmah a Sia tampi tak bang Laisiangtho sang akah nading uh Leitung ah omnawnlo liang a Laaisiangtho sang mahmah zong aneih in kinei zihziah khin ta hi. Lai Siangtho Siam mipil peen bangzah ta in ki hau hiam cih leh Dr nasep neilo nangawn kinei ta a, mun khat kapai na Pawlpi bang ah Pawlpi mi kheempeuh avek a Sia , Keilah Sia Khawm Pau ong cilai uh ahihman in kavek uh a Sia vive kahihman un Kha in Naseem theilo hi. (Malaysia gam ah Zomi te biakpiak kikhopna Pasian thu um in azui ngeungeu Pasian mizat micitak pawlkhat te in ZCF Canaan kum sawtpi laaipekpan nakipan uhhi. Tuazawh sawtkhop khat 2006 pawlhiam khat ah ZCF Zomi cihpeen neulua ahuamna zaaikeilua ci in Myanmar Mission Church cihkhat kiphuan leuleu hi. Tuazawh asawtlo 2007 kiim ah kalaisai Myanmar Ciang bek peen neulua ci in International Zomi Christian Church cihkhat ong kihong leuleu hi.\nZomi te in Pasian thu telpi in kitel in Leitung bup level vanholh liang in na kiseem napi in athu kizui taktak naailo in Pasian ong it na kithei in en ki-it taktak naai lo hi. Leitung pilna lam ah zong mipil kitam mahmah ta in kipawlna zong tam mahmah ineikhinta hi. Kipawlna bang tam lua ahihman in leitungbup in Kipawlna makaaipi te peen President cih za ciang Bek pia in she uh himah leh Zomi te Khuapi Lamka bang ah President of President inei Ta hi.\nLeitung ah Korea gam te in Pasian a it mahmah man un tu in UN General Secretary in Ban Ki Moon Korea mipa tuta in kideihmahmah sawnsawn hi. Korea te vanbawl ahi Sam Sung cih te akipan Korea itna Ngaihna Video cihte Leitung in deih mahmah a, Gamneu minam neu khat ahih uh hang Leitung in thei in minthang mahmah uhhi. Hih Korea itna Ngaihna Video te bang , bangzah in minthang hiam cihleh Zomi Pastor khat bang in athu ngetna ah Topa aw hih Korea Itna video te TV ah apai laai teng ong painaai ken ci kici hi. Naseem atawlngak sim un Thungetna mualtung ah pai uh a Pasian tung kiko in bok in kap in Pasian a itna uh lak uhhi. Ameel mahmah uh zong hoih in, ahoih dan tumdang phadeuh in nahtang paak leh Mauzuang mahmah bang uh hi.\nPasian it mahmah in Topa Jesu suahna alak aksi pi te zui a Topa Jesu avadelh nitumna lam gam te tuni dong minuai ah omlo uhhi. Pasian a it mahmah man un, Zomi te lak bang ah missionary ongkhah Khia uh a Ganhing abang lian Zomi te mihing bang in ong nungtasak baan ah a nungta Pasian ongthei sak, USA te Leitung uk cileeng kikhial lophial ding a asum te un man nei in lian mahmah a amizong lian in zong pil mahmah uhhi thahaat mahmah uhhi.\nPasian a-it lo gam ahi kawlgam enpak Leeng Leitung ah minthang mahmah in apil ahi U Thant, Aung San ,Suu Kyi te omnapin amimal mahmah leh a mipi te in Pasian itlo ahihman un Pasian in nasep theihna pialo ban ah Leitung a ding bangmah seem khalo uh a Vaak kawn Sia ciang tawh nitum Lel uhhi. bang zah ta in Kawl ten Pasian itlo hiam cih leh amau Pasian apiak tawm uh Phungzi Lutol te bang Ann lim nono piapia in zahtaak bawl sim zaw zen uh a Hun asak uhciang ,athau deuh uhciang emkaang mang Lel uhhi. Hih Lutol te Pasian bawl sa cih phawk Lo uhhi.\nLaisiangtho sung a Kumpi Abraham nutaakna tawh thala in Zomi ihihna mite tung ah kithei khiasak ding hihang. Abraham peen Pasian a it mahmah ahihban ah Pasian cih bangbang amang mipa ahihman in Pasian in it mahmah a tuni dong in aminamte leitung ah aminthang peenpeen in Pasian in koih hi. Abraham peen Pasian in Israel minam a abawl ahihmah bang in Chin khawng naki haihai lo in Israel mimah tawh nasi hi.Tua ahihman in Zomi te in zong ipa ahi Pasian it mahmah in athu mangding hang a eideihna thupisaklo in Pasian kammal bang leh amasawlna bang in gamta kawm in iminam it le hang in Zomi te peen leitung ah ong kithei in tu a upna tawh ilaak kholhkholh Zomi te Minam lian icihcih te ong taangtung ding hi. Kahna tauna Pasian thumanna, Pasian itna tawh Zomi upgrade ni ‘’’’’’’’’’’’’’’’’’’’’’\nPosted by Thang Khawm Pauzomi at 5:24 PM


url: =12. NGILH MAWH DING ITNA TONGDAM ~ MUC\n12. NGILH MAWH DING ITNA TONGDAM\nAdmin 11:47:00 PM Articles, MISSION NEWS\nNGILH MAWH DING ITNA TONGDAM\nBRAZIL | June 22\nGrecielly Nascimento, 20\nKa nu leh ka pakik pen ka inn uh Brazil gam Aracaju ah kitawng den uh hi. Ki nak tot thei lua uh ahih manin ka neulai nunzia bel kahna leh launa tawh kidim den hi. Pasian theilo in biakinn ah zong ka pai kha ngeikei hi. Kum 18 ka phak lai, nikhat a migi-thukhual mahmah ka ni hong hawh a, amuh thute in kilatsak mahmah hi. “Na innkuan uh hoih mahmah na pi in, Pasian kihel lo hi.” “Biakinn ah pai dih ni. Biakinn i muh masak penpen ah lut pah ni” ka ni-in ci hi. Inn pan in khe tawh pai-in, ka nu, ka pakik, ka naunu leh ka pakik tawh aneih ka naukikte numei khat le pasal khat tawh kei tawh ka pai uh hi. Ka biakinn tuah masak penpen uh Seventh-day Adventist biakinn hi-a, a sungah ka lut suak pah uh hi. Khangno honkhat in effort ana bawl laitak hi-a, tua khit lam ciangin ka inn vuah hong hawh in Lai Siangtho hong sinpih uh hi.\nTua hun lai-in kei sang kah lai ka hih manin Lai Siangtho sinna ah ka paakha kei hi. Ahi zongin ka nu leh ka sanggamteng nakihel thei uh ahih manin biakinn ah kikhop ka kipan ta uh hi. Tawmcik sungbel ka innsunguh hong nuam hi. Ahizongin ka nulepate pen a kitot uh ong kipankik uh a, nidang sangin kinak totzaw uh hi. Nikhat ni ciangin ka nu in thuak zo nawn mahmah lo in\npaikhia ta hi. Ka kikhop uh ka khawl ta uh hi. A neu mahmah lai, ka nau-kik te nusia nuamlo kahih manin ka pakik kiangah ka om hi.\nNilekhate hong ki hei toto-a, nitak khat phone hong ging hi. Kum 26 apha mihau Rafael kici pa-in, a zum ah lai-at dingin hong zol hi. Tua ni mah in ka sangvuah amah napai-in ka siapipa kiang ah, sangnaupang khat a deih lam na gen a, kum 12 apha pan ka naukik in a kihona uh na za kha ahih man-in, kei’ min ong na pulaak na panin ong theih ahi hi. Kei zong tua nasep ka sang pah hi. Ka boss thak pa pen midang boss te bang lo-in a tatdan khat tuampian deuh ahih lam ka phawk kha hi. Nasep akipat ma-in thu ngen den hi. An pawlkhatte zong ne lo hi. Nikhat, a mawtaw ah ka tuan leh nidang a, Adventist te’ biakinn ah ka kikhop laivua kazak ngei la te hong hongg hi. Ke’n zong kasakpih hi. Rafael in za-a, “Adventist Pawlpi thei maw nang?” hongci-a, ken zong ka lu kasuksan kiau hi.\nRafael in Adventist ahih lam hong gen-a, biakinn ah hong zawn hi. Nial phot mah hivengin, hong zol teitei ahih manin Sabbath ni khat ka zui hi. Sabbath nihna zong zui-in, a thumna zong ka zui leuleu hi. Tua khit panin, ka khawl thei nawnkei hi. Pasian biak pen nuam kasa-a, Lai Siangtho sinna ka kipan ta hi. Tithe tawh kisai kasin a kipan in Pasian tungah ka sumlut khempeuh i’ sawm-ah-khat ka pia pah hi. 2017 February kha in ka ki tuiphum hi. Kum 12 apha ka naukik leh, Jenivaldor zong a sawtlo in hong ki phum uh hi. Ka nau numeite in ka thunget khawng, ka gamtat khawng hong enen in kikhel hong sa mahmah uh hi. Ka puansilhdan leh ka paudan te kilamdang gai hi. Ka nau numei tegel – Yasmin kum 18 leh ka naukik Evelim kum 15 te zong kiphum khawm uh hi. Ka ki tuiphum zawh kha 5 khit ciangin Rafael in hong sah-a, ken zong ka letkhan hi. Tu-in innthak khat ka lam laitak uh hi-a, zo le-ung ka ki letthat ta ding uh hi.\nKa nulepa te in Pasian amuh theih nadingun thu ka ngenden hi. Kei leh ka nauteng bel Pasian’ sungah ka kip ta uh hi. Ka nunzia uh zong nakpitakin kikhel hi. Ka paudan uh, kilawmtatdan, puansilhdan – nakhempeuh hi mai. Ka pawlpi vuah naupang lam leh music lam ah kasem a, ka nau te’n bel vaimuak lam sem uh hi. Ka nautum uh bel biakinn a, nasem dingin moi lai zek himah taleh patfaida khat mah hi veve hi.\nTu kuata sabat 13na sumpi khenkhat tawh Aracaju a, ka biakinn ding uh hong lamsak ding nahih man un lungdam mahmah ungh. Sabat ni ciangin nuamtak in ka kikhop nading uh biakinn thak nei-in mun kicing mahmah ta ding hi. Mission sumpi phaltak a nong piak khiat tanghtangh manun lung dam mahmah hi.


url: =Cikha ah Phone Line ki ngahta ~ Zingsol :: ZOMI DAILY\nCikha ah Phone Line ki ngahta ~ Zingsol\nposted on 7 March 2017 at 12:46 am Lomkholna: News, Zingsol, Zomi\n#Zogam, Cikha khua ah GSM phone line ki ngahta cihthu kiza hi. Cikha Khua ah March Kha kipat lian in phone line ki ngah in, 4/3/2017 pan kipan in online kizang thei ci hi.\n#”phone line ngahta ahih man-in Zum lamtawh kisai nasep na ah ahi zong, thuthak khat pepeuh ahi zong kiza baih thei tading in, nasepna zong tampi tak nuamtuam inteh, online bel 3G H+ hisam in ahi zong deihbang in line hat naikei” ci-in Cikha aa Cidam nalam ah asem Siamah Didim in Zingsol tanu tetung ah hong gen hi.\n#Cikha Khua ah abei sa hunte in phone line WCDMA 450 te leh India phone line bek ki ngah aa, WCDA phone zong kilim zat thei tatak khol lo ban ah India phone pen India lampan Line khak le uh zattheih loh hi.\n#”Phone line aki ngahna hang in na, Cikha khua aa aom Khangno te in Thuthak(News) khat pepeuh kitheih baih tading, thumuhna zong hong tangzai zaw ding, tuateng pan in Mundang, Gamdang aa aom Sanggam, U Leh Nau, Lawm leh gual tetawh kizop na honglem mahmah ta” ci-in Cikha Khua Khangno Makai khat ahi Sia Khual in gen hi.\n#Cikha khua ah Inn 250 pha aa, Kawlgam leh India Gamgi aa aom khua khat ahi hi.\n#” Nidang CSO’s meeting khat pepeuh om leh Cikha hongsap nop uh ciang Tonzang ahih kei leh Tedim pan hongsam sawn uh in, tun bel Cikha Khua mah Direct tak aa hongho thei ding uh ahih man in Lungdam huai mahmah ci-in Sia Khual in genbeh hi.\n#Asawt lo in zong online page pan Cikha Khua Thuthak Tangko theih nading khat neihzawh nading Khangno lam ahan ciam laitak uh ahi hi.\n#CS Mung/ Photo credit – Di Dim/ Zingsol\nPrevious: Malaysia, PJ SS3 sungah numei khat aguaktang in kileh kawikawi ~ ZD\nNext: Tuhun banghun hiam? ~ T. Sawm Lian


url: =Joshua 12 | Siantongluan\nTu-in nisuahna lam Jordan galkhat, Arnon kuam panin Arabah khempeuh, Hermon Mual ciangdong Israel mite in a leitang uh laksakin a zawh kumpi nihte:\nHeshbon-ah a teng Amor kumpi, Arnon kuam gei-a om Aroer pan, leh Gilead kuam laizang panin phellang ahi Ammon mite gamgi Jabbok gun ciangdong, leh Arabah panin nisuahna lamah Khinneroth Tuipi, leh Bethjeshimoth lamah Pisgah mualpang bul leitaw lama om Ci Tuipi ahi Arabah tuipi ciangdong a uk Sihon;\nleh Bashan kumpi, Refaim panin a suaktate lakah khat, Ashtaroth leh Edrei-ah tengin, Hermon Mual leh Salekah leh Bashan gam khempeuh, Geshur mite leh Maakath mite gamgi ciang, leh Gilead langkhat panin Heshbon kumpipa Sihon gamgi ciangdong a uk Og ahi hi.\nTopa nasem Moses leh Israel mite in amaute gel a zo uh hi. Tua ciangin Topa nasem Moses in Reuben mite leh Gad mite leh Manasseh minam alangte tungah a neih dingun amau leitang a pia hi.\nHihte pen, Joshua leh Israel mite in a zawh Jordan nitumna lampang, Lebanon kuam sung Baalgad panin Seir lamah a kikhungto Halak Mual kikala om kumpite ahi hi. (Joshua in mualtung gam, lei niamna gam, Arabah gam, mualpang suk, sehnel gam, leh Negeb gam sunga om Hit mite, Amor mite, Kanaan mite, Perez mite, Hiv mite, leh Jebus mite leitangte Israel minamte tungah amau ngah ding tawh kizui-in a neih dingun a pia hi.)\nA zawh uh kumpite: Jerikho kumpi, khat; Bethel gei-a om Ai kumpi, khat;\nJerusalem kumpi, khat; Hebron kumpi, khat;\nJarmuth kumpi, khat; Lakhish kumpi, khat;\nEglon kumpi, khat; Gezer kumpi, khat;\nDebir kumpi, khat; Geder kumpi, khat;\nHormah kumpi, khat; Arad kumpi, khat;\nLibnah kumpi, khat; Adullam kumpi, khat;\nMakkedah kumpi, khat; Bethel kumpi, khat;\nTappuah kumpi, khat; Hefer kumpi, khat;\nAfek kumpi, khat; Lasharon kumpi, khat;\nMadon kumpi, khat; Hazor kumpi, khat;\nShimronmeron kumpi, khat; Akshaf kumpi, khat;\nTaanak kumpi, khat; Megiddo kumpi, khat;\nKadesh kumpi, khat; Karmel gam sunga Jokneam kumpi, khat;\nNafathdor sunga Dor kumpi, khat; Galilee sunga Goiim kumpi, khat;\nTirzah kumpi, khat; a vekpi-in kumpi sawmthumlekhat ahi hi.


url: =A busim lungsim muthei in :: ZOMI DAILY\nposted on 9 April 2018 at 1:54 pm Lomkholna: News, Tdkhen\n1. Thu a pehtawi, upmawh thu a gen khat tung panin, a hilopi-in thu kiza khial thei hi.\n2. Ih theihnop thu khat, hong haza gigete’ tung tawnin, a hilopi-in kiza khial thei hi.\n3. Ih zak thu khat, ciamnuih leh cihtak a khen mello tung panin, a hilopi-in kiza khial thei hi.\n4. Ih lawmte’ thu khat, hong sutuah nuam gigete’ tung tawnin, a hilopi-in kiza khial thei hi.\n5. Ih huhnop mi khat, i huhpih ding midangte i zolna ah, amah in na huh ngei khin ahihmanin kisam a sa nawnlo na hithei hi.\n6. A huhhuai mikhat tung panin zong, a neih sunsun khat, a huhthei ding mite in na lamen khinkhian thei veve hi. Tua lametna pen na cin zolo ahihmanin,”Tua mi huhtaa’k kei” ci-in a genna thu a za sawn a lawmte in zong a huhtaa’k lo mah sa kha thei uh hi. (2Sam 12:8).\n7. Ama’ lam panin, a huhhuai ka hiam, huhhuai lo ka hiam cihte ki en khalo-a, mihau miliante a mawk gensiat mikhat’ thugenna hangin, i tunglam mite kimawk mawhsak ngiau thei hi.\n8. Mikhat’ tangthu i kanna lamah i kan’nate in pangkhat lam bek panin a mu na hithei hi. A nung, a mai, a ziat, a vei-a mite tungah kan lai leng!(Thuhilhkik 19:15).\n9. Ih ettheih mahmah kimlai khat, i lawmte in a ettheihloh manin, i ngaihsutna kilamdang thei hi. Tua pen i lawmte’ nuai-a omna na hi gige hi.\n10. Mikhat huhhuai i muhna ah huhpaha, hilhhuai i muhna ah hilh pahin, tai’huai i muhna ah tai’pahna pen makai ciimte’ zia khat hi gige hi. A cinlohna dangte tawh etkhopna in laptoh nopna hilo-in, matlak nopna a suak zaw ding hi.\n11. Hihna dang khat tawh a kilangkhia mi pen, a kilat nawnloh ciangin, a hihna taktak a kilang pan ding hi.\n12. A mel kiselsim mipen, a kisel’ nawnloh ciangin na musim ding hi.\n13. Dah na pi-a dahlo banga kilang thei mi pen, a kilat nawnloh ciangin na dahpih thei ding hi.\n14. A kineih leh a kineih lo na theih nopleh, a kineih sung na tawlnga phot dinga, a kineih nawnloh ciangin na en pan ding hi.(hunkhat sung hu-ngaih).\n15. Na mizia thei nuam-a hong ensim mi pen, hong etsim nawnloh ciangin na thei ding a, na kailua kha ding hi.\n16. Ih lametna a banglo mite, a lametna i batloh man zong hi thei hi.\n17. Hong kibawl’dan tungtawnin i kiphawka, i kiphawkna tungtawnin hong kibawl leuleu hi. Tua in kikhelna ahi hi.\n18. Ki gamla-et leng i hoihnate kimu zolo hanga, kinai-et leng i hoihlohna zong kimu zolo leuleu hi.\n19. Hoihna leh hoihlohna pen mihing ngeina hi-a, hoih taleh, hoih takeileh pen Pasian’ ngeina ahi hi.\n20. Tung lam pan-a hong pai Khasiangtho in lungsim a siangtho sak hi. Lungsim siangtholeh, kineihkhemna, kimuanlahna, kilang-etna, kiphatsakna, cihte om lo-in vai khempeuh a siang hipah hi. Tua in Leitungbup-a kihawl thei kawikawi engine neihna ahi hi. Tdkhen\nPrevious: Community Card tawh Australia paitheihna ahang\nNext: Singapore MRT meileng sungah mikibuan 2 te Police te’n kansan


url: =“Hong pai Un . . .” - Zomi Adventist Innkuan\nSabbath Nitaklam July 24\nTukalsung Simding: Matthew 11:20–30, Matthew 5:5, Deuteronomy 18:15, Gal. 5:1, Exodus 18:13–22, Gal. 6:2.\nKamngah: “Na semin vangik pua-in a gim mite aw ka kiangah hong pai un. Note tungah tawldamna ka hong pia ding hi.” Matthew 11:28.\n“Hong pai un, nasemin vangikpua-in a gim mite aw, tawldamna ka hong pia ding hi”\nZeisu hong piak kamciamte bangzahin lamdang hiam! Kuamah in vangikpua zong kisa nawnkhollo ding uhhi. Nasep taktak hang hilo zaw a, nuntak sung haksatna puakgikte hang hizaw ahihman hi. Zeisu gengen zong tuamah a ci-nuam hi a, i phalnakleh Amah’n hong huh nuam mahmah hi. Zeisu in Ama hakkol puak ding hong zolna ah “Ka hakkol nuam a, ka van zong zaang hi” (Matthew 11:30) ci hi. Cihdan dangkhatah No vangik-puakte hemkhia unla (kei hong suanun), Kei van kisuan un, Kei van in zaang in puaknuam hi.\nZeisu gengen tawldamna pen koibangin i ngahthei tam? Mawhna kidim leitungah tenglai phot hihang a, Topa in Adam kiangah “Khua ulkai in na na sep ciang bekin an-nane ding hi” (Genesis 3:19) cihi. Nasep vanpuak cih pen koici banghiam cih telciatni in, ei bekin sepkeei puakkeei ding piang zolo cihna ahi hi.\n“Tawldamna Ka Hongpia Ding hi”\nMatthew 11:20–28 siminla, Zeisu in: “Nasemin vangikpua-in gimte aw, Ka kiangah hong pai un. Tawldamna ka hong pia ding hi” Bang tawh kizomin acih hiam? Zeisu in hih tawldamna hong koici piak ding hiam?\nEite mahbangin Zeisu in zong thu-kizom omlo genlo hi. I telsiam theih nadingin, a kiim a om thukhat peuh i ngaihsut kul hi. Amah mawhsak kei zaw ni.\nMate 11 pen Mate buppi lungdamthu ahi hi. Galilee khuapite pen khuapi gilo pente ahi uhhi. Zeisu in zong maipha pia khollo hi. Mite’ “pampaihte” tawh kikhawl hi (Matthew 9:1-8). Mawhna maisakding a gengen pen, biakna makaite’ maiah zahko huai mahmah hi (Matthew 9:1-8).\nZeisu in amaute khauh takin taai giapgiap a, khuagilo mahmah Sodom bang tawh genteh in taai hi. “Thukhen ni ciangin note thuakna sangin Sodom khuamite thuakna baihzawlai ding hi” (Matthew 11:24) bang ciliang hi. Thu hoih omlo hihzah kawmkal ah Zeisu in tawldamna kamciam lai hi. “Ka Pa in na khempeuh kei hongpia khin hi. Pa simloh Tapa a thei kuamah omlo hi” (Matthew 11:27) cihi. Zeisu hong piak ding tawldamna pen a Pa tawh a ki pumkhatna hang bek ahihi.\nI vangikte suahkhiatma in, eitha bektawh puazolo ding cih theihphot kul hi. Tua mah bang in, eima dinmun tel-lopipi in amah kizuan theilo hi. Zeisu hong sapna bulphuh kul hi.\nMatthew 11:28 sung a kampauna ah, Greek pau in thupiak ‘Hongpai’ cihtawh pan hi. “Hongpai” cihteh teeltheih dingomlo; tawldamna ngahtheih na’ng dinmun ahihi. “Hong pai” cih in ki pum-aap cihna zong ahihi. Tulai hun in smartphone tetawh natampi takmah kisawl ki bawlthei a hihhang, Zeisu kiang pai ding pen kisawl theilo hi. Mi tampitakte adingin ki pum-aap cihpen haksa a sakpenpen uh ahihi.\nKhazih tungtawnin Pasian in hong sepsakte, eileh ei kihotkhiat theihloh khawng kigen nuam mahmah hi. Himah hi. Atawpna ah teeltheih khatbek i neilai a, Zeisu kiang “Pai” in, ama kiangah ki pum-aap ding ahi hi. Christian nuntakna sungah suakta takin teeltheihna kibulphuh ahi hi.\nBang vangik peuh napua uhhiam? Tuate khempeuh Zeisu pia inla, Ama hongpiak amantam mahmah tawldamna koibangin nangah thei ding hiam?\nSee also SINNA 12: CAESAREA AH A KIKHUMCIPNA\nMatthew 11:29, 30 simin. Vangik khempeuh Zeisu suanin, Amah sung tawldam khit ciangin; Ama’ hakkol kisuanlai dingin banghangin hong sawl hiam?\nA kipatna “hong pai” (Matthew 11:28) cih sawlna khitciangin, sawlna-nih in zuileuleu hi (Matthew 11:29). “Kisuan” leh “kisin” cihte gelin, thungai mipite leh laisimte lunglut sak hi. Ama hakkol kisuan in Ama kiangah kisin ding hihang.\nPasian dinmun Pa leh Tapa kikalah kizopna kip-om ahihlam Matthew 11:25-27 sungah om a, hihtengah hakkol a cihpen zong hong gentel mahmah hi. Pa leh Tapa in mihing hotkhiat nadingin nasemkhawm uhhi. Hakkol cihpen ki pum-aapna (Jer. 27) hi a, kipawlkhopna ahi hi. Ama hakkol saangin, hongsawlna bangin i kiim leh paam phatbawl ding hihang. Ama hakkol e’n pua keeikaai ding hilo in, Amahmah kisuan in pua leng, Ama hakkol in “puaknuam” a, Ama van in “zaang” (Matthew 11:30) cihi.\nAnihna sawlna pen “hong kisin un” hong ciphapha hi. Greek pau ah “kisin” pen nungzui cih tawh kizom hi. Zeisu kiangpan i kisin ciangin, Ama nungzui taktak i hihi. Thumanhna leh ki pum-aapna tegelpen nungzuite nuntakzia ahi hi.\n“Vangik pua” (Matthew 11:28) leh “Ama hakkol kisuan” (Matthew 11:29) cihtegel koibangin kilamdang hiam?\nHakkol pen Judah ngeina sungah a genteh ngeina ahi hi. Sawltak 15:10 sungah vun-aatna tawh kizomsak hi. Galatians 5:1 in Zeisu sungah suahtakna leh sila hihna hakkol tawh saikak a, thukham tawh a kizom hotkhiatna bulpi ahi hi. Zeisu’ hakkol kisuan cih ciangin Ama’ na sepna ah, a thumang ki-aap in a khekhap zuihna ahihi. Singlamteh tungah Zeisu in hong zawhsaksa hotkhiatna tungah bangmah dang i zopthuah theihloh manin, Ama’ aiawh mite i suaka, lungdamna thute i kiimkot ah mite kiangah i hawmsawn theita hi. Mate 5 pan 7 sungteng mualtung thuhilhna ah Zeisu in thukham thu a genna pen, Pharisee mite upna sangin abul thukzawlai hi. Lungtang phelkham liangin nuntakzia puahphat kul a, Ama hakkol in nuam a, Ama vanpuak in zaang hi (Matthew 11:30).\nKamciam manphalua si! Na kha uh tawldamna. Tua tawldamna na ciamkha hiam? Na koici muh hiam? Zeisu leh hong kipiakna bulphuh in, tua tawldamna theihna koibangin kipansak ding hiam?\n“Keimah in Kiniamkhiatin Nem Hithiat”\nNunnemna pen tualniam kisa ta hi. Kiniamkhiatna zong kinuihsan lel hi. Media lamte in a ginglualuate, a gamlumte, a tumdangte, a gammte leh ahi pampamte thusim phadiak hi. Leitung dinmunte in thupi asak mahmahte pen Pasian in thupi a sakte tawh kikeelkii mahmah hi.\n“Thuman thutak theihna in, lungsim pilna leh ngiimna siangthotung khawngah kinga khollozaw hi. Kiniamkhiatna tawh vantung makaihna a zong mite kiangah vantung mite’n zuan uhhi. Thuman thutak saal hong honsak dingin Khasiangtho hong kipia khin hi.”—EG. White, Christ’s Object Lessons, p. 59.\nMatthew 5:5, 1 Peter 3:4, leh Isaiah 57:15 simin. Hih munte siksan in migitna leh kiniamkhiatna koici hilhcian ding hiam?\nPaul in 2Cor. 10:1 sungah “Khazih migitna leh lungduaina” cihi. Migitna leh kiniamkhiat na cihpen bangmah a hihtheilote kiangpan baihlam takin hong luangkhia ziau hilo hi. Zeisu in zong anasep hun ding tungnailo a hihmanin (John 4:1–3), langdona peuhmah pialhamtang zaw hi. Langdona hong omleh zong hangsantakin phu hi. Kampau limlim zawipau mahmah hi. A singlamteh madiak a Jerusalem a kahna ah pen awnggawp in samsia gawp cihbang hilo in, khitui kidim kammal tawh mailam a kisiat nading (Luke 19:41, 44) genkhol hi.\nSee also HSS 9: FIAHNA, MANGANNA LEH TIHDUHDAHNA\nLaisiangthothak sungah, Zeisu pen Moses nihna peuh naci hi. Ama’ gam ukna thukhun a genlai in mual tungah (Matthew 5:1) gen hi. Mi honpite an lamdang tawh vaak hi (Matthew 14:13-21). Numbers 12:3 ah Moses lungneem ci a, Matthew 11:29 in genkik hi. Mi 5000 an-kivakte in lamdangsa in, “leitungah kamsang hong pai ding a kicipa pen hihpa hi taktak hi” (John 6:14) ci uhhi. Deuteronomy 18:15 ah zong Moses in kamsang’ na sem hi. 1\nZeisu’ kiniamkhiatna leh lungneemna in Moses a’ khengval hi. Amah hong honpa a hihi. Moses in a mite a hottheih nadingin amah kipiakhia (Exodus 32:32) a, amah zong mawhneimi mah hi-a, Honpa mah kisam veve ahihmanin ama’ sihna in bangmah picinh zolo hi. Moses’ tangthu pan thu tampi i kisintheih hang, tuate in hotkhiatna hong pia zolo hi.\nEite dinmunah hong ding ding Honpa i kisam a, Palai bek hilo in aiawh ahi hi. Palaina zong thupi mahmah taleh, Mawhna a puakhia Pasian singlamteh tung kikhai hipeuh a, i mawhna’ thaman hong piaksak, mawhna a sulzuih ding thuakna teng pan hong honkhia hipeuh hi. Zeisu in eite ading a sep khempeuh in thulian mahmah vive hi napi, singlamteh leh thawhkikna omkei zen leh bangmahlo mah hiveve ding hi.\n“Keima Hakkol Puaknuam Hi”\nMate in “hakkol” cih kammal a zat pen, Jew biakna in zong a zat, Laisiangthothak sungah thukham a cihcihte tawh kitelkhial den hi.\nGreek pau “nuam” a cih Matthew 11:30 sunga pen “hoih, deihhuai, zatnuam leh thunuam” peuhzong hithei hi. Mi tampite’n Pasian’ thukham pen hibialbual a, zuihhaklua, thu-laklawhpi vive hi ci uhhi. Thukham hoihna koibangin lakthei ding a, thukham piapa koibangin itsak thei ding i hi hiam?\nNu leh Pate in tanote kalsuan masak kiphawk tawntung hi. Hoi dengdeng in kalkhat suan, hanciamin kalnihna, kalthumna khitkhawng ciangin, peuh hong tukdamdam hi. Khitui peuh hong luangsusup in natmunpeuh hongnei mahleh, ama’ thu in gamtang theita a hihmanin, thokikin hong hanciampha kik hi. Lampai, puk, thokik, lampai, puk, thokik hidenkeei hi. Hoihtak a pai theih masiah kisinphapha hilel hi. Tuktuk zel mahtaleh, angtanna leh gualbatna maipuak tawh: Pa, Nu, Kei lampai thei!Hongci uhhi.\nZeisu tawh tonkhop hang nuam tawntunglo mahleh, a hoihzaw in maanzaw dending hi. Tuk ding, puk ding; thokik in, Ama’ gei ah pai den ding hihang.\nGalatians 5:1 sungah, Paulin: “Khazihin eite hong khahkhiat khitna hangin misuaktate hikhin ihih manin; tua suahtakna-thu ah kipin om unla, sila vasuakkik nawnkei un” cihi. Bang cinuam hiam? Khazih in eite koibangin hong suaktasak hiam? I puakding hongcial Ama’ hakkol leh, Paul gen “sila hakkol” a kilamdanna bang hiam?\nPaul in “sila hakkol” a cihpen in bang khiatna peuh nei taleh; Pasian’ thukham, Thukham Sawmte zuihna aci hilo limlim phot hi. Thukhat panin, thumanna, upna leh telcianna in hotkhiatna hongkemcing theisak hi. Thukham kibulphuh hilo a, Khazih dikna in hongtuam man in, suahtakna leh tawldamna taktak i neitheita hi.\nPasian thukham manglo in nuntak sangin; thukham mangin nuntaklelna in banghangin tawldam zawthei ding hiam?\nMatthew 11:30 sunga Zeisu kammal nunungpenin vanpua dingin hong kingaihsunsak hi: “Ka Hakkol Puaknuam a, Ka Van Zaang hi.”\nMoses in, Israel mite tawh Egypt nusia in Tuipisan a kantan khit ciangin, a sunghpa Jethro tawh kimuh ding lawpmahmah hi. Exodus 18:13–22 simin. Hih tangthu in, midangte’ vangik puakpihna in koibang hi cihiam?\nMoses kiangah thukhensak dingin mipite in ziin leh vaak siksan in hongpai diudeu uh(Exodus 18:13) pen, a sunghpa Jethro in a muh ciangin, a makpa kiangah, thulianpite bekmah a khensat ding leh, thuneuneu peuhmah midangte’n zong a khentheih dingin ki ukna puahphatna khat a bawlding hanthawn ngaungau hi. Laisiangtho sungah Moses in a sunghpa Jethro ngaihsut piakna pen sangin, nuntak kikhelna lianpi khat ngah cihi.\nZeisu in ka vanpuak zaanghi a cihlai in, Amah vangik hong puaksakPa ahih manin, Ama tungah kingam ding cih a deihna hi. Moses mahbangin, midangte zong i vanpuak hawm ding hi hang. 1 Corinthians 12:12-26 sungah, Paul in Khazih pumpi in limhoih honglak a cihna ah, vangik pua khawm cihna hihtuak zaw hi. Vangik puak nadingin pumpi tungah natuamtuam i nei hi. Khut, khe, liangko, sazang leh sapuat pan kipan pumpi nasepna a tuamtuamte i neiciat hi.\nGalatians 6:2 simin. Van kipuakpihna in koibangin Khazih thukham picin thei haim?\nHih Laisiangtho mun in kihuh ding deih mahmah hi. Gal. 6:1 ah Paul in sanggam khat mawhna sungah a pukleh, eite’n lungneem takin (Matthew 11:29 phawkin), amah phongkik in puahpha ding hihang. Vangik puakpih cihpen, lampial in a paikhial mikhat, Pasian’ hehpihna mu kiksak cihna ahi hi. Haksatna a thuak laitakin, thuakpih cihna zong hilai hi. Greek pau in “vangik” cih vangolpi ahih keileh suangtumpi khawng cihna ahi hi. Vangik ki puakim ciatin, hong puakpih ding midang kisam i hihna hong phawksak hi. Van-kihawm cihpen Pasian in a pawlpite a ki ittheih nadingin hong piak hi.\nVangik mahmah na puak a, hong kipuakpih a nunungpen lai ngaihsunkik in. Nang adingin bangzah thupi nasa a, nangzong kua van na puakpih thei ding hiam?\n“Na nasep haksa nasak ciang, haksatna khatpeuh tawh na phun ciang, mawhzolna nangzo ke’ng na cih ciang, na thuakzawh nawnloh ciang, Christian nuntakna in a kahtolam a hih ciangin; Khazih hakkol puakhalo na hihlam phawkzel in: to dangkhat hakkol puakhazaw nahi hi.”—Ellen G. White, Child Guidance, p. 267.\n“Upna tungtawnin Pasian vangliatna in i kha hong kepsakleh, citakin vilden ding, itna tawh ki-aap den ding hi. Pasian hehpihna saan nading eima thu in bangmah bangmah i hihthei kei hi. Eima thahatna leh hoihna peuhmah muanhuai deklo hi; mawhnei pipi mah Khazih kiang i paileh hong itna sungah tawldamna i ngah ding hi. Pasian kiangah pummuanna tawh i painakleh hong sang hi. Lungtang sungah itna hongpo hi. Lungkim lungnopna omkholkei mahleh gamdai takin amah muanna om hi. Khazih hakkol in puaknuam ahihmanin, vankhempeuh zaangpah hi. Mawhpuakte lawphuai in biakpiakna nuamhuai hi. Abeisa in meeikai khuamial lampi pen, tu in Dikna Ni in taan hi. Tua pen Khazih in khuavaksung a om mahbangin ei zong khuavak sungah i gamtaang hi.”—Ellen G. White, Faith and Works, pp. 38, 39.\nZeisu tawh nakalsuan nunungpen na ki-pum-aap lai hun na theilai hiam? Banghangin ki pum-aap cihthu na lawmte hawm sawn in.\nMatthew 11:25-27 sunga Zeisu thungetna sim pha inla, hehpihna i ciapkhak theihna kikum dihun. Pasian in, banghangin hotkhiatna ngiimna mipil misiamte kiangpan seel khinkhian a, naupangte kiangah pulaak sese hiam?\nI kiim i paam vangikpua mite in Zeisu mu a, tawldamna taktak a muhtheih na’ngun koici huhtheih ding ihi hiam?\nPrev post Tawldamlohna Zungpite\nNext post Thuhilhkikna sungah Tulai Thuman


url: =Habakkuk 2 | Siantongluan.net\nHabakkuk 2 |\nKa khuadakna tausang tungah kahto-in, Topa in kei tungah bang hong gen ding a, ka lungkimlohna teng hong bangci dawn hiam, cih ka ngak hi.\nTua ciangin Topa in hih bangin hong dawng a, "Nangmah ka hong muhsak thu khempeuh a simnop mahmah dingin tungman peek tungah gelh in.\nHih thu a tunna ding hun hi pah nailo ahih manin lai-in ciamteh in. Ahi zongin hong tung baihta ding a, kong lah khempeuh a manin hong tung ding hi. A tung hak tawh a kibangkha ahi zongin ngak keikai in. Ka seh hun a cin ciangin hong tung takpi ding a, zekai lua nawnlo ding hi.\nTua a hong tung ding thu pen A gilo mite suaktalo ding a, thuman mite ahih leh Pasian tungah a cihtak manun nungta ding hi," a hong ci hi.\nHauhna pen zuaupi hi a, a huaiham mite kiphasakin omkhong theilo uh a, hankhuk mah bangin, phazo, cih omsak theilo uh a, lungkim hun cih nei theilo uh hi. Tua ahih manin minam dangte a ban banin simin a uk uh hi.\nA zawhna gammite in amau a zo mite simmawh bawlin, "No-a ahi lopi kimlai no-a dingin na la uh a, ahi zongin tu-in gimna na thuak ding uh hi. Note tungah lei hong bate khem bawlin, bang tanvei na hauhna uh behlap nuam lailai na hi uh hiam?" ci ding uh hi.\nNote in na phawk ma-un note mahmah leiba neite na suak ding uh a, na leiba uh a meet hong kisungsak ding hi. Galte in note hong lingsak keuhkeuh ding a, na nate uh hong laksakmang khin ding hi.\nNote in minam dang tampite na na sut uh a, tu-in a omlai mite in note na hong sut ding uh hi. Bang hang hiam cih leh note in mi thatin, khuapite leh a sunga teng mite na bawlsia uh hi.\nMi van na suhna uh tawh na mite uh hausakin, lauhuaina leh siatna a ngahlohna dingin na innkuan uh bawl na hih manun gim na ngah ding uh hi.\nNote vaihawmna mah in na mite uh tungah maizumna hong tun a, minam dangte na suksiatna uh tawh, note mahmah siatna ding a bawl na hi uh hi.\nNote a hong langpan dingin kulh suangte nangawn hong kiko ding a, innkamte in zong kikopih ding uh hi.\nNote in mi thahna tawh khuapi satin, mawhna tawh khuapi phut na hih manun 3 gimna na ngah ding uh hi.\nNa zawh uh minamte nasepnate a mawkna suakin, amau sepsateng khempeuh a khu-in leengmang hi. Hih thu pen Vanglian Topa in a piansak ahi hi.\nTuipi, tui tawh a kidim mah bangin Topa} minthanna theihna tawh leitung kidim ding hi.\nNa hehna uh tawh na gamvengte uh niamkhiatin na mindaisak uh a, zukham bangin amaute hoisak na hih manun gimna na ngah ding uh hi.\nTua ahih manin note in zong minthanna ngahloin maizumin mindaina tawh na kidiah ding uh hi. Note mahmah in na hoi dongun na dawn ding uh hi. Topa in gimpiakna hai, note hong dawnsak ding a, na minthanna uh mindaina a suak ding hi.\nNote in Lebanon gam singkungte phuk na hih manun note zong hong kiphuk ding a, a ganhingte zong that na hih manun tu-in ganhingte in note hong lausak ding uh hi. Gamsung khempeuhah mi thatin na bawlsiatna hang uh leh khuapite leh a sunga tengte na suksiatna hangun note tungah hih bangin a hong piang ding ahi hi.\nMilim, banga kimang ahi hiam? Mihingte bawltawm na khat hi lel a, thuman hong gen theilo hi. Tua bangin a pau thei beeklo pasian a bawlpa in muanin a neih bang phatuam ahi hiam?\nSing khatpeuh a kibawl na khat kiangah, "Khanglo in," ci-in, a pau theilo suangtum kiangah, "Tho in," ci na hih manun gimna na ngah ding uh hi. Hih bang milim in note hong hilh thei ding ahi hiam? Ngun leh kham tawh limtakin a kizut hangin a sungah nuntakna omlo hi.\nTopa}, a biakinn siangtho sungah om hi; leitung mi khempeuh ama mai-ah dai dide-in om ta uh hen.\nTedim Lai Siangtho / Laibu: Habakkuk 2


url: =Cidam na : Orange leh Sahawk ii hoihna - Laibu Saal\nHome > Thuluui/Articles > Cidam na : Orange leh Sahawk ii hoihna\nCidam na : Orange leh Sahawk ii hoihna\nHih Stroke natna panin ki daltheih nading zatui siavuan te'n atuamtuam kankhia, mukhia, genkhia uh a, zuizoleng ahoih vive ahihi. Tutung Research bawlte muhkhiatna khatah Lengmaw leh Sahawk (Orange & Grape fruit) tampipi ane numeite pen Stroke Risk lauhuaina panin 19% pan kiamsaktuam ci uhhi.\nHih Study pen US gamsung ah Researchers te'n kum 14 sung aki kaikhawm numei 69,622 te ii cidamna Record Data tungtawn in amuhkhiat uh ahihi. Hih Record Data aki ngahtheih nading in kum 14 sung zato siamah Nurses te'n micina te ii anek leh adawn uh aciapteh ngekngek uh hi a, kum 4 halta in tua cina te ii mehteh mehgah (Fruit & Vegetable) anekte uh dotcianna neizel cihi.\n"Hihbang in Study akibawlna panin mehteh mehgah (Fruit & Vegetable) leh athuk lamsang Vitamin C atamnek numeite pen Stroke natna ngahlotuam uhhi" ci'n "Journal of the American Heart Association" agelhkhia Author Aedin Cassidy in pulakkhia hi. Amawkmawk inzong ihduh mahmah hi a, cidamna tawh akituak hilailai ahih manin hanciam in neksawm dihni.\nItem Reviewed: Cidam na : Orange leh Sahawk ii hoihna Description: Rating: 5 Reviewed By: Cinpu Zomi


url: =Kei ngaihsutdan Mawkpuak leh Vaipuak ~ Lengtong Pauno :: ZOMI DAILY\nposted on 6 January 2013 at 1:36 am Lomkholna: Article, LengtongPauno\nKei ngaihsutdan Mawkpuak leh Vaipuak\nZomi akuama peuh,\n“Mawhpuak” leh “Vaipuak” cih tawh kisai kei’ ngaihsutna tawm hong gennuam pong ing. Kawlpau a “tavuan (tawon)” a kici pen sepding,seploh phamawh, isep kei leh mawhna cih zah dong ai’hman in Tavuan icih pen Mawhpuak mah hi (hi limlim hi) aci hi ing. Gentehna: Eden huan leh asunga om na khempeuh (nuntakna anei singkung lopa tui/lei ganhing) a uk, akeem, acing ding in Pasian in Adam tavuan pia hi.\nEvua in akikham singgah hong neekkhak na pen, Adam tavuan zawhlohna ahih manin amawh Evua hi napi, amawh pua Adam ahi hi. Tua ai’hman in Adam tavuan = Adam mawhpuak cihna hi.\nVaipuak cih pen tavuan cihna tawh kibang dektak phial mahmah napi’n….., na hilo deuh se hi. Tomgen pak leeng, Vai icih ciangin mimal hi nawnlo in mipi(tampi)cihna hita hi. Kipawl na, pawlpi, khua, gam vai hita hi.\nGentehna:US te’ki vaipuak dan(President),India te’ki vaipuak dan (Prime Minister), ZRO/ZRA, ZYA, Malaysia ZAM/ZSM te’ki vaipuak dan etc………! Pawl lutangpi/Huh, Thu vanpi/Huh, Sumkeem/Huh, Sazian sit/Huh….cihte..>\nKei’ngaihsut dan(san/lak dan)bek hi ei’\nNanga tawh akituah kei leh Ngaihdam!!!!!!\nU Pauno leh Laisim teng,\nHih MAWHPUAK leh VAIPUAK nong pulak khak pen gen huai thu khat hi ci-in na lungdam mahmah ing. Ih Kawlgam sunga om Zomi pawlkhat ten Kawlpau tam zatloh theihtheih ding hanciam sam napin TAVUAN zatna ding munah VAIPUAK peuh kici thei a, mun tam simsim, mipi lakah thugenna ahi zongin ka za ngei hi.\nLamka (Churachandpur) ah khangkhia kahih manin hih kammal tegel a zatna uh ka tel bilbel hi. Nang genna pen a MAAN hi a, nang ngaihsutna bek hilo in mikiim in hih kammal tegel a zatna ding munah i zat theih ding thupi kasakna tawh hong KIPSAK ka hi hi.\nMawhpuakna icih ciang Sepding khat ei hong kisuan ngiat hi a, tua sem kei leeng a vai teng ei khuk ding, a mawh pen ei puak ding cih na hi mah hi. (Responsible)\nVaipuak icih ciangin gentehna in Constitutions of India (India-te Kivaipuakzia) Kumpi gamkhat, Organization khat (a group of people) mipi kipawlna a kizang hi a, mikhat bek kivaipuakzia cihbang om theilo hi.\nU Lengtong Pauno pen Zomite Mipil (Philosopher) khat a ka koih hi. A thugente na ngaingai le u cin mawk gen hetlo in ngaihsut kikkik ding, thuthuk pipi hong gen ding hi. Ciamnuih gen siam hi, mi nuih na ding gen thei mi zo mahmah ahih manin Mipil hi. ZOKAM hoih nono hong zang lai ding hi. Pil ahih manin a la phuahte zong a mal mahmah hoih ngaungau in hici zawdeuh leh cih ding mahmah omlo hi. Kammal hau mahmah hi.\nKhatvei Yangon ah Biakinn khatah ka kikhawm uh a, Nupi pawlkhat in Lapawl hong sa uh hi. A lasak uh taang 5 pha a, tang 1 khit ta ciang a sakkik hong sa lai uh hi. Taang 3 khit teh music solo pai lai a, taang 5 sakkik khit teh Sakkik lakik (Chorus repeat) lai uh hi. Tua ciangin U Pauno in hong huau phei a “Stephen, hih nupite lasak Nem tak ei, la nem pawl hi” hong ci a, ka nuikhia dektak hi. Cikha kasa lua a, ka gen ding dang ka thei zo kei hi.\nHong phawk ing ei U Pauno, na lakhum hong man mengmeng ou zanuam mahmah ta hang ei!\nPrevious: Thupha Guntui ~ Hau Suan Khai\nNext: ZCD pan Anthony Kap Khan Khual tawh holimna\nThuthak Tomkimcing 28 Aug 2014\nKFC sai hon kasawm leh ~ Mungpi Khupson


url: =Malaysia, Puchong ah naupangno khat inndawl 14 pan kiasuk in silo bilbel :: ZOMI DAILY\nposted on 22 June 2018 at 11:39 am Lomkholna: Malaysia, News, Sawltak, World\nMalaysia, Puchong vengsung aom Condo (Condominium) innsang mahmahkhat ii inndawl 14 Floor panin naupangno khat kiasuk in silo bilbel ahih manin lamdang kisa mahmah cih theSun pan kiza hi.\nTua naupangno pen kum 4 bekbek aphapan khat hi a, tuazahzah innsangdawnpi panin kiasuk in asihloh pen thulamdang, pianlamdang mahmah “Miracle” khat hi kici hi.\nHih thupiangpen nung Tuesday ni in Malaysia, Jalan Puchong lamzikpitung aom Koi Tropika Condominium ah thupiang ahihi. Hih tuahsiatna apianlaitak in naupangno pen amahguak innah aom laitak hi a, innmailam Balcony panin akiasuk kici hi.\nInndawl 14 Floor ii Balcony panin akiasuk pen innnuai inndawl 3 Floor ii atungkhuh sikkang “zinc roofing” tungah tusuk masa hi. Tuakhit ciangin kikhuksuk leuleu in leilak “Ground Floor” ah Parking akikoih mawtaw khat ii amailam Bonnet tungah tusuk leuleu hi.\nHih naupangno akiatlam atheih uhciangin tua vengsung ah aomkha mipi te’n delhpah ngeingai uh a, amanlang in tua naupang pen Serdang Hospital ah puaksakpah uhhi.\nTua naupangno pen inndawl 14 panin akiasuk ahih hangin silo bilbel in, ahi zongin akhutkhat kitan a, amukzong liam cihi. Tualobuang adang liamgawp luatna omlo, sihlawhnading bangmah omlo in hoihkikding hi, Good Health hi ci’n zato te’n pulakkhia uhhi.\nHih thupiang tawh kisai in aki theihbehna ah Kelantan aom naupangno ii meltheih ahi kum 13 leh kum 16 aphapan mi 2 tepen zumkhak sangkhak Holiday sung ahih manin Kelantan panin Puchong amau kiangah zangiak in ahawh cihi.\nTuesday zingsang ciangin naupangno ii apapen nasemding in zingsang 8am in kuankhia a, atapa kum 4 aphapan pen ameltheih tetawh innngakding in anutsiat ahihi.\nNaupangno leh azinte tawh amau mi 3 bek innngak in aom uh ahihi. Sunlam ciangin Condo sung aom tuibualna Swimming Pool ah tuipekding in kumsuk uh a, tawlkhatsung tui akibualkhit uhciangin 2pm hunpawl in inntung ah kahtokik uhhi.\nInnsung atunzawh uh asawtlo in innteek naupangpa pen tuibualna tawh gimpiansim hidinghiam, ihmu sukziau hi.\nTua naupangno a ihmut laitak in azin mi 2 te agil uh kial ahih manin nektheih khatpeuh aleiding in 3:30pm hunpawl in vakkhia uh a, innteek naupangno pen amahguak a ihmusa in nusia uhhi.\nTuazawh asawtlo in innteek naupangno pen khanglo in, ameltheih azinte kuamah amuhloh ciangin innmai Balcony ah adakkhiading in kahto a, tuapan in innnuai ah akiasuk hiding kici hi.\nMore: Malaysia, Bangsar vengsung inntung khatpan in tutphah kipaisuk in mikhat dengkhadek\nPolice te genkhiatna ah hih naupangno pen inndawl 14 pan akiasuk ahih hangin, inndawl 3 na aom sikkang “Zinc Roofing” tungah kiasuk masa, tuakhit ciangin mawtaw tungah tusuk in, akhauh ataakgawp tawh kidengsuk khalo ahih manin, asilo hiding hi ci’n genkhia uhhi. Hih thupiang tungtawn in nulepa te’n na tate uhpen midang khatpeuhtawh nutsiat ziauziauding hilo, midangte’n na tate pen nang itzah, nangdonzah in hong itsak, donsak khollothei cih phawk huai gige hi. Sawltak #zomidaily\nPrevious: Tedim – Ciau lampi (Tedim – Ciau Highway) by: ZGKK\nNext: Argentina & World Cup 2018


url: =Panasonic Company te’n Kawlgam ah nasep behlapding ~ ZD :: ZOMI DAILY\nposted on 25 February 2017 at 8:45 am Lomkholna: Myanmar, News, Sawltak\nJapanese Electronics Company minthang leh Company lianpi khat ahi Panasonic Corp te’n Kawlgam sungah amau ii Electric Appliance Business pen behlapding uh cih Bangkok Post pan kiza hi. 2017 kumsung in Kawlgam sungah Service Center 4 honbehding uh a, Air-conditioner Model thak khatzong zuakkhiat kipanding cihi.\nNung Tuesday ni inzong Yangon aom Hotel khatah Panasonic te’n “Air-Conditioner Exhibition” khat bawl uhhi. Tua munah Air Conditioner (Aircon) Model thak khat ahi “Mini FSV VRF” kicipen pulak khiatna nei uhhi. Hihpen innsung leh zumsung te ah aki zangtheiding Model khat in abawl uh ahihi.\nPanasonic Asia Pacific Pte Ltd pen Singapore-based in aom hi a, tuapan in Myanmar Branch ah Chief Representative in Hisakazu Maeda hongpai hi. Tuapa ii agenkhiatna ah Central Myanmar ah Panasoni Service Center 3 ki honbehding a, Lower Region ah Panasonic Service Center khat kihongding cihi. Akigawm in Kawlgam sungah 2017 kumsung in Panasonic Service Center 4 ahonbehding uh ahihi.\nTulaitak in Kawlgam sungah Panasonic Service Centers 11 omkhin a, tualak ah 2 pen Showrooms tawh ki thuahpah hi. Hih Service Center te panin Panasonic Electronics vante siatna leh kisapna khatpeuh aom ciangin panpih uhhi. Center Center 4 bang behlap sawmlai uh ahih manin, Customer Service pen thupi ngaihsut mahmah uh cih kilang hi.\nKawlgam sungah Electric Power Supply pen kicing hetlo cih hih Company te’n theimahmah uh ahih manin, “Panasonic’s Global Aid Project” panin Kawlgamsung aom Government leh Humanitarian Organisations kipawlna 9 te tungah huhna pia ngeikhin uhhi.\nApiakkhiat uh huhnapen “Solar Lantern” akici nitang tawh aki vakthei lalcin ahihi. Akigawm in Solar Lantern bekbek 2400 piakhiakhin uhhi. Mailam ah Zogam sung ahzong tampi hong hawmkhait gawpding lunggulh huai hi. ZD Sawltak #zomidaily\nPrevious: Malaysia KLIA2 vanlengtual sung guza aom khakding siansuahna kineiding ~ ZD\nNext: Little Tikes naupangluai zat huailo ci’n abawlkhia Company te’n Recall bawl ~ ZD


url: =Conservative Le Liberal Taw USA ~ Thu Tatuam (Siyin News)\nConservative Le Liberal Taw USA\nTuesday, July 25, 2017 USA Ngam Thu 4 comments\n- Conservative te in federal langpan hi. Thukun tawmsak in kumhpi sia nosua sak aa private te ii naseptu thaa pia in shia piak kulngawl nasep hoisa uh hi.\n- Liberal te in thukun tam tatak dei in, kumhpi ii vaihawm siat tu dei hi.\n- Conservative te in shia tam piak tu uk ngawlin sumzeakna zongh khiam le uk hi, Ngam ii budget sia nasia ngeal nuam hi. Sumhaute in investment nasia vawt tu awi hi.\n- Leberalte in atamzaw nopsak kim natu kumhpi ii vaihawmna hoisa hi, Sumhau te in ahauna nungzui in shia tam tatak piak tu uk hi.\n- Conservative te in pasalle pasal kitennna, naungil phiat ci khawng hoisa ngawl in, Mikim ii thau nei theitu hoisa in, akhialte akhialna nungzui thalup tu hoisa hi.\n- Liberal te in palepa kiteang thei ci hi. Nauphiat nuamte hoisa in thau sia mikim ii nei tu awi ngawl hi.\n- Conservative te in private saanginn hoisa aa, private saanginnte kidem in saanginn hoi asuatu phasa hi.\n- Liberal te in, Laisinsaang sia kumhpi saang hisiat le uk sya thasum hoi pia in saang patangte aphatak panta le uk hi.\n- Conservative te in ngam sung tum nuamte permit kul sak hi.\n- Liberalte ii sonna ah "USA ngam sung sum natu permit kul tuan ngawlin akua akua ahi zong sungtum pusuak thei hi.\nBiakna Taw Kisai\n- Conservative te in Ngam ii thupha ngaa natu Pathian thupi sak nuam ahihang.\n- Liberal te in Tapidaw le USA kumhpi kisaina om ngawl ci hi. Biakna sia biakna hi in, ngamvai sia ngamvai ci khenset nuam hi.\nMorgan Smith August 12, 2018 at 6:33 AM\nMohammad Ismali March 3, 2019 at 2:07 PM


url: =Kipawlna Kamkupzia Ding ~ Hau Za Cin :: ZOMI DAILY\nposted on 19 July 2015 at 11:22 am Lomkholna: Article, Hauzacin\nKipawlna Kamkupzia Ding\nKipawlna khempeuh in kamkupna (meetings) a neihloh a phamawh hi. A neihloh a phamawh hi a, a kisam hamtang thu ahi hi. Kipawlna beklo nasepna company leh kumpi in zong thu leh la khat peuh ah kamkupna a neih tawntung a kisam ahi hi. Tua manin bangci kamkup ding cih pen a thupi mahmah khat hong suak hi.\nMakaite in kalsuanna thak a om ciang, ahih kei leh maithak a lak nop ciangin thukhentatna khat om masalo in kalsuan theilo hi. Ut banga kalsuan masa in tua khit ciang kamkupna neihpih kikcih bang omlo a, khentatsa kamkuppih cih zong a om theilo hi. A tuacih leh a seppihte lungkimlo dinga, a ma nung thuapte lunghiang ding uh hi. Muanlohna hong lian dinga, kithutuahlohna hong piang ding hi. Tua manin thu leh la khat peuh ah vaithak tawh kalsuanna, vaithak neihna ding peuhmah ah kikup masak, thukim masak, tua khit ciang kalthak, mathak lak pan ding a hi hi. Tua pen makai khatin a seppihte a thusimna a lahna hi a, a seppihte tawsawnna a ngahna hi a, a seppihte muanna a ngahna ahi hi. Mimal kalsuanna hilo in pawlpi kalsuanna, kipawlna khat in kalsuanna ahih manin mi khempeuhin, a kuppih thei ciang ding ciangtan omsa teng in limtak, suakta tak, hangsantak in a kuppih masak a kul ahi hi. Tua pen kipawlna a kho nading, a lawhcinna ding, a tup a ngim a tangtunna dingin a kisam ahi hi. Mite in zahtakin etteh ding uh a, thupisa in pawl bawl ding uh hi.\nSep khawm diamdiam theih pen mihing nuntakna leh kipawlna ah a kizahtak penpen khat ahi hi.\nKamkupna gina takin a neilo kipawlna sungah mite alungkim bangin a om uh hangin a sungtawng vuah lungkimlohna, ahih hang lungdam khitlohna om veve hi. Tua pen a lehlam in thuklut thei a, kipawlna kisiatna leh kipawlna pan kikhenna peuh suak thei hi. Thu leh la khatpeuh ah makaite, makaipa, thuneite in amau thu bek viklua, amau thu bek bulphuhlua, amau thu bek ultungsak lua in a om ciang mipi thadah in mipi thanem hi. Kamkup siamna sungah makaite in a lungkimlohna uh, a lungkimna uh, a kicingin genkhia thei in mipi nautang zakloh in kamkum teng thudik thuman in kihilh uh a, tupna kibang, ngimna kibang neisak hi. Supna liauna khat hileh zong a hi ding bangin kalsuan in a met ding ahih leh zong a met ding bangin hamphatna kingah hi. Naseppihte tawh suakta taka kamkuppih thei makai khat pen a pil, a siam hi a, makai cing ahi hi. Ama thu bek a deih leh ama thu bek tawh a kalsuanpih makai khat pen makai cinglo hizaw hi.\nTua ahih leh makaite kamkup ciang bangci kalsuan ding? Bangteng gen ding? Koi ah kikum ding? Bangtan sausak ding? Bang deihna tawh kamkum ding? Bangci ciamteh ding? Bangci kamkup zo ding?\n1. Kamkup a kisapna: Kamkum dingin a kisap khawm ma un a gen ding thute uh limtak a makai diakte in a tel mahmah ding, a huan mahmah ding kisam hi. Kuateng kikum ding, bang kikum ding cihte zong a khentat pah ding uh ahi hi. Mi tampi kisamlo a kizo thei ding ahih leh mi khempeuh, committee sunga mi khempeuh kisamkhawm lo in gensiang theih hi. Laidal hawm tungtawn in kician lel ding ahih leh zong laidal bek hawm lel ding hi. Phone tawh kikup theih ahih leh mun khat ah kituah sese kullo hi. Tua mah bangin email tawh, sms tawh, etc. Kamkup ding a om ciang a kihel ding khempeuh a kikup ding thu ama in hilhkhol ding, a phual a mun a tun uh ciang kihilh pan cih bang hilo ding hi. Thu theisa in kuan leh kuppih ding thei ding uh a, thu kikup dan nuamzaw hamtang ding hi.\n2. Bang gen ding: A kikup ding khempeuh uh kician taka kizaksak khit ciangin mel a muh theih dingin laidal tawh kipiak kholh hamtang ding hi. Kup masak ding leh a nunung ding gualsa in om diudeu ding hi. A kihel ding peuhmah in a kikup ding uh thei masa, sim masa, a kup ding dan zong kigingsa in kuan dinga, thu kikup nuam mahmah ding hi.\n3. Bangtan kam kum ding: Hun pen kihawmthawh ciat hi. Kamkupna ah a kisam bangin hun kizeek tawmtawm thei a, tua bang ciangin upmawh sangin sauzaw hamtang hi. Tua bang ciangin mite thadah thei hi. Kamkup kik ciang hun sawtlua ding cih kihta khol in kihello thei uh hi. Tua manin kamkup ding a hun ciangtan ding, a kipat hun ding lian in kipatpih ding, ahih theih leh a tawp hun lian mah in tawp sawm ding hi. Tua hileh mite lungdam in nuamsa uh a, kamkupna pen vangik bangin ngaihsunlo thei uh hi. Hun saulua leh mite thadah bek hilo in thanuam taka kamkup om nawnlo in a suak bangbang in suakta hen ciin zulhtat gawp, hihsuk gawp theih a, “Ciah kuan bal em,” acih uh bang thei hi.\n4. Tup leh ngim bang: Kamkupna khat peuhpeuh ah kamkup ding kigual suk khin napi a kup ding pen kikumloin thudang pi ah luttoh gawp theih hi. Kamkup ding pen banghiam cih a tup leh a ngim ah lut kik sawm hamtang ding hi. Kinialna, deihdan kibatlohna hangin a thulu pan thudang khawngah a lut ciang zong a deihna mah ah lutkik ding hanciam ding hi. Tua ahih kei leh pawlkhat thanem in lungkimlo, thadah thei hi. Thadahna, thanemna a om ciang thu pen deihbangin tang zolo, hoih zolo, siangtho zolo hamtang hi. Tua manin makai pen in i tup i ngim bang hiam cih tel in lampial khak leh zong a tup leh ngim mahah a zol kik ding a ngeina hi.\n5. Koi mun ah kam kum ding: Kamkupna ding mun pen a thupi mahmah khat hi. Makaipite inn ah kamkum leng a makai dang pawlkhat thadah thei hi. A gennop uh gen ngamlo, maitang zahtak cih om thei hi. Mi khempeuh adingin a suakta thei pen mun, neutral venue, ah hi thei hamtang leh deihhuai hi. Lungsim siangtho tak kisam ahih manin gamdaihna mun, khuavak limtak a kingahna mun, tutna nuam leh siangtho a kicinna mun hi hamtang leh hoih hi. Gamlum leh mun siangtho lo ah kim leh pam in lungsim ngaihsutna nawngkaisak thei hi.\n6. Kam kupte ciamteh ding: Kam kupna sungah thukimna khempeuh sepsuah ding ahih manin a banban in limtak in ciamteh suk diudeu ding ahi hi. A banban in sep suah ding ahih manin a kisemta hiam, bangciang kitung ta hiam cih theihna dingin laidal tungah hoihtak gelh in a kihelte leh a kisaipih khempeuh tungah hawmkhiat kik ding ahi hi. Mipi theih ding a om leh pulak a, zaksak, laidal hawm ding ahi hi. Laitui laidal ah a kigelh kei leh kimangngilh a, kiciamteh khin zolo hi. Kua in bang sem ding, kuain koi ah ma la ding cihte ki enkik theilo hi. I tunna ciang theihna ban ah kamkupna neih kik cianga matutsa leh maban etkik na dingin zong a kisam ahi hi. Tua manin kamkupna thukimna leh thukhentatte limtak ciamteh ding ahi hi. Sep zawhloh, sep lah a omleh zong kamkup kik ciangin in thukim taka sep theihloh ahihna genkhawm in thuzukkik, dokkik ding ahi hi. Thukhentatna khempeuh lah zahtak a, sep hamtang sawm ding ahi hi. Seploh ding pi lah huaihama thukhenna bawlbawl ding zong hilo hi.\n7. Kamkup ciang tawpna bawl dan ding: Kamkupna a kineih limlim ciangin a tawpna ah kamkupna makai pen in hoihtak in tawpna a bawl ding ahi hi. Thukhenna thupi diakte genkik in, thapiak ding a om leh thapiakna, thuhilh ding a om leh kithuhilhna hun in limtak a zat ding ahi hi. Kamkupna ngimna leh deihna a tangtung maw tunglo cih zong a seppihte kiangah a pulak ding ahi hi. Thukhupna bawl siam leh siamloh ah kamkupna a nopna leh noplohna kinga mahmah hi. Van thak, vai thak tawh kitawp hamtang ahih manin makai pen in naseppihte a thapiaksiam zong kisam mahmah hi. Banghang hiam cih leh mi pawlkhat in a sep ding masuan a ngaihsut ciang thanem khol khin thei hi. Tuate thapiak, motivate, encourage kisam hi. A lomthaw luate zong taihilh pianpian a kul leh hih bang hun pen hun hoih ahi hi.\nThukhupna: Hun leh sum, tha leh ngal tampi bei kamkupna ah mite hong pai uh ahih manin a kimeetpih khollo kamkupna pen mi khempeuh in suphuai sa ding uh hi. Tua manin a tunga thute lungngai kawm in kamkupna ding vai khatpeuh ah pilvang takin gel khol, kiging khol in kalsuan ding ahi hi. Kimu pak in thukikupna bawl saisai cih khawng zatloh ding hizaw. A ni a kha mah tawh kalsuan in gel khol, ngim khol in kikup tangtang ding ahi hi.\nNuam deuhdeuh ei Zomi!\nPrevious: Zomi Singers Gospel Tour – USA 2015 Schedule\nNext: Gamdang tung Zomite – 3 ~ Dr. Ngul Khan Pau


url: =ZAM Thupuak :: 26 June 2016 :: ZOMI DAILY\nposted on 25 June 2016 at 10:30 am Lomkholna: News, Newsletter, Refugee, ZAM, Zomi\nZomi Ngaih Sanggamte,Anungta Pasian leh ZAM Makaai Upate’ thusiamna-tawh ZAM Kum 10 Cinna Lungdambawl nuamtak kibawl-in Zinmaang-in ka-kihel thei-a, naakpi-in hunzat nuam-in, upateng leh lawmlehgual ulehnau teng-tawh holungkum cim manlo-in AU- Melbourne cidam-in ka-tungkiik thei-hi. Malaysia Zomi khempeuh tung-ah Pasian-in Ama’ thupha bucing hong piaksak tahen!\nNew ID card for refugees\nThe star news ah June 22 Wednesday a UN makai pipa gen pen UN card thak kipiak kik nading hilo in UN card a sit le a tuh khen theihziau nadinga kibawl hi. Tu a kipan na renew hunhun in hong kipia ta ding hi.\nTua ahihman in UN card a tuh tawh hong kimat hong kitat theihloh sesang in ZAM card tawh hong kimat le hong kitan thei zaw ding hi. A ban nang thu…\nNa UN Vai Nakan Nuamhiam?:\nSia Hauthang@ Zomi Media:\nTukaal Zatovai Ki buaipih teng\nCin Sawm Khual- Heilei,Klang Zato ah- ni 2\nNiang Sian Cing-Mualnuam,Ampang Zato ah\nGo Mun Pau- Thalmual,HUKM zato ah ni 2\nPau kap Langh -Tuitawh khua, Chawkit HKL Zato ah\nPa Lian khan Nang-Heilei- Sungai Buluh Zato ah ni 2\nRev.Gin Khen Suan\nMualkawi, Kawlgam pan ahong pai in ZAM zum ah Zomi te a ding thungetna hong neihsak thei a hih manin ki lungdam mahmah hi.\nSermon ding thulu tuamtuam:\nBiakna pawite le Ni thupi tuamtuamte ading sermon theih ding thulu (topics) tuamtuam le Laisiangtho mun tampi kihel a, Laisiangtho le hih laibu neilecin tentan piakna ah zatpah theih ding zong ahihi.\nAkawm pen plastic tawh kituam (Laminate) ahih manin tui atuk khak hang phamawhlo hi.\nThong pan UN ngah pawl SVP team tawh interview khitciang a card kilpia nonlo te UN te SMS tawh sap kik nei a hih manin Card hong kitengsak,laksak.piak kik nonloh pawl na hih leh UN zum ah zingciang mahmah 11am –1pm kikal lapsawm in la, na vaiteng va dongin.\nUN ten thongpan a UN ngah card a piak nonloh pawl khat Mi pawlkhat te bangmah thu kankhol lopi in UN zumah a ma ut hun in gamlapi pan hongpai thei zel a, tuni mi dimkhin, ahihkeileh tuni na vai kan/dot theih ni hilo, zingciang hongpai in ci-in ki vaikhak ziau thei zel uh hi. Sum bei, gim leh tawl ban ah hun tampi bei a hong pai hing nacih hang phatuam lo hi. Tua ahihman in hihni te ah paitheihsawm in. IAD: Mon, Tue, Fri. RST: Mon, Wed, Fri Zingsang 7am ma in tunsawm in. Motor tamlua cia na zekai leh nikhat a beibeh dingin theikhol pah in.\nPrevious: Korea Gam le Mi te: Zomi khat ii muhna pan (10) ~ Cope Suan Pau\nNext: Kikaakna te gawmtuah ni ~ Dr. Tual Khai


url: =KAHLEI – MIZAT – FGA Tulsa\nKAHLEI – MIZAT\nAdmin / January 20, 2016 / FGA File\nMi khatpeuh mun sangzaw (higher level) a tun theihna dingin a tuak khak – a phut khak mite pen tua mipa adingin a kidawh KAHLEI ahi uh hi.\n@ Mi khatpeuh adingin AHOIH (or) ASIA khat zawzaw nasep sakna tawh tua mi munsang atung theihna Kahlei dingin Pasianin NANG hong zang thei ahih manin, (a) Thapia in thalawpsak kahlei, (b) Na sak luat manin thasan kiksak kahlei, koizaw ah MA na pang nuam hiam?\n@ Ka nuntakna sungah ka phutkhak haksatna-nopsakna, simmawhna-angvanna, langpanna-panpihna, guallelhna-gualzawhna, kiatsukna-kahtohna, nenniamna-lapsangna, deihngahna-ngahlohna, thu le late khempeuh in Pasian’ hong sehsaksa MUN ka tun theihna dingin KAHLEI bangin ka tot dinga a kidawh “Pasian’ Vanzatte” ahi uh hi.\n@ Nang tawh hihdan a ih ki zopkhak theihna zong hihmun – hihhun ah hihdan in MA a pang dingin “Kei adinga Pasian’ MIZAT” na hi hi.\n@ Ka nuntakna sunga thupiang teng sutna laibu ki gelh hileh NANG zong na kihel kha dinga, NANG kihelna tawh ka nuntakna a kilam khawm hi gige ahih manin ka nuntakna kiukhat ading MI THUPI mahmah khat na hi hi.\n@ A kahpa sangin KAHLEI HOIH ahi pa mi hampha zaw hi gige a, KAHLEI SIA ahi pa mi hamsia taktak hi zaw gige hi.\n@ Mikhat peuh ading KAHLEI na hihna munah: a tawisang – apahtawi – tha apia thei mite pen KAHLEI mah hi a, a paisuakna ding break kangin a khawlsak phot – a lungtang ana sak phot – a thanem lam a kiphawksak – (kiniamkhiatna lungtang a neih theihna dinga) a nengniam te zong KAHLEI mah hi veve uh hi. Ahi zongin a ngah kik ding uh thaman kibang hetlo hi.\n@ Nang panpihna tawh mi khuasuak a om leh tua mi tungtawnin hamphatna leh maipha tampi nasang dinga, na langpan ngei khak aleh tuami tawh na kimuh sim in na mai mial in, lunggimna leh maizumna na bek na lawhtak ding hi.\n– Pasian’ MIZAT KAHLEI veve lak ah mi khat a thapia – a huh – a thahatsak kahlei hih ding utzawk in nei thei tek hizen lehang maw … Mi khat ii siatna sangin a hoihna gen sak ding, sep sak ding thupi asa zaw te hih sawm zen lehang maw ..Ih leitung nak nop ding hiven…!\n– Miten hong muhciang Khazih mel mu dinga, ih nuntakna pan khuavak taangin nak thupit taktak ding hivehang mete….!\nSource :JK Kam FB\n← KUMTHAK LE NI SUAKTHAK